Афсонавий мамлакатга саёҳат - zarnews.uz\nҲиндистон – Жанубий Осиёдаги давлат. Инсоният цивилизациясининг қадимги ўчоқларидан бири. Аҳолиси сони бўйича дунёда иккинчи (1,227 миллиард киши), майдонига кўра эса еттинчи (3 287 590 километр/квадрат) ўринда туради. Пойтахти – Деҳли шаҳри. Fарбда Покистон, шимоли-шарқда Хитой, Непал ва Бутан, шарқда Бангладеш ва Бирма билан чегарадош.\nҲИНД СОРИ ЮЗЛАНДИК…\nЎзбекистон билан Ҳиндистонни кўп асрлик тарихий, маданий-маърифий алоқалар боғлаб туради. Минг йиллар давомида икки халқ маданияти бир-бирига уйғун тарзда шаклланган ва ривожланган. Айниқса, меъморлик анъаналари, адабий мерос ва халқ оғзаки ижодида уйғун жиҳатлар кўп.\nЎзбек ва ҳинд халқи орасидаги маданий алоқаларнинг узвий давоми ва амалдаги ифодаси сифатида яқинда юртимиз ижодкорларидан иборат делегация таркибида Ҳиндистонда бўлиб ўтадиган ўзбек шоир ва ёзувчилари асарлари жамланган китоб тақдимотида қатнашдик. Ёшлигимдан ҳинд адабиётини, санъат асарларини севганим боис бу афсонавий юртни томоша қилиш, Мирзо Бобур қадами теккан заминда бўлиш, дунёнинг етти мўъжизасидан бири бўлган Тожмаҳални кўриш ушалмас орзу бўлиб туюларди.\nБизни Деҳли халқаро аэропортида Ҳиндистоннинг бир гуруҳ ижодкорлари кутиб олди, илиқ суҳбатдан сўнг меҳмонхонага жойлашдик.\nЭртаси куни Деҳлидан Индор шаҳрига бордик. У ерда бизни Ҳиндистон қитъалараро маданият ассоциацияси директори Дев Бҳардваж (у бир ой аввал Самарқандда меҳмон бўлганди) ва шу ерлик ижодкорлар кутиб олишди. Биз каби бир неча давлатлардан шоирлар, ёзувчилар, тарихчи олимлар, таржимонлар ташриф буюрди. Мезбонлар меҳмонларни эрталабки нонуштага таклиф этишди. Улар бир-бири билан ҳинд, инглиз тилида гаплашарди. Чунки ҳинд тили Ҳиндистоннинг расмий тили сифатида қўлланилса-да, маъмурий иш юритиш ва савдо-сотиқ билан боғлиқ ишларда инглиз тилидан ҳам фойдаланилар экан. Умуман, Ҳиндистонда ҳуқуқий мақомга эга йигирма битта тил бўлиб, мамлакат аҳолиси 1600 дан зиёд шевада сўзлашар экан.\nҲИНД ГАЗЕТАЛАРИ РЕКЛАМАГА БОЙ\nҲиндистонда матбуот нашрлари – газета ва журнал ўқишга қизиқиш катта. Масалан, меҳмонхонамизга ҳар куни "Hindustan times"(Ҳиндистон янгиликлари), "The Tribune"(Минбар) газеталарини келтиришди. Газеталарининг аксарияти 32 бетдан иборат. Шу билан бирга, ҳар куни эрталаб меҳмонхона маъмуриятининг ёнидаги тахтачага илинган газеталарни ҳам кузатдим. У газеталар асосан инглиз тилида. Сарлавҳаси ва суратларига қараб, гап нима ҳақида кетаётганини англайман. "Delhi Times", "The Times of India" газеталари Деҳлида чоп этилади. Шунингдек, Индор шаҳрида ҳам инглиз тилида газеталар чиқаркан. Газеталарда рекламаларга ниҳоятда кўп ўрин берилган. Ҳар бир сонида кино юлдузларининг таниш чеҳраларини учратиш мумкин. Нашрларида ана шу икки мавзу доимо мавжуд. Бири обуначининг диққатини тортиш, иккинчиси маблағни кўпайтиришга интилиш эканлиги кўриниб турибди.\nЎЗБЕК ИЖОДКОРЛАРИНИНГ ҲИНДИСТОНДА "ШИВИРЛАГАН ҲИС"И\nСаёҳатимизнинг учинчи куни Индор шаҳрида асосий тадбир бўлиб ўтди. Уни Дев Бҳардваж бошқариб борди. Анжуман иштирокчиларига инглиз ва ҳинд тилида нашр этилган "The whisperingsense (English and Hindi Antology of Uzbek poets) First Published: 2018" (Таржима қилинганда "Шивирлаётган ҳис" деган маънони англатувчи антология) китоби тарқатилди. Чиройли муқоваланган китобга ўзбек бадиий адабиёти ва журналистикаси ривожига салмоқли ҳисса қўшган Абдулҳамид Чўлпон, Ҳалима Худойбердиева ва бугунги кунда фаолият кўрсатиб келаётган Сирожиддин Саййид, Исмат Санаев, Фармон Тошев, Икромхон Валихон, ўайбиддин Фазлий, Хуршид Нуруллаев каби йигирма уч нафар ижодкорнинг асарларидан намуналар киритилган.\nАнжуманда менга сўз берилганида вужудимни ҳам фахр, ҳам ҳаяжон чулғаб олди. Ҳиндистон заминига қадам қўйганимдан буюк бобурийлар руҳини ҳис қилганим, Ҳиндистоннинг ўзига хос табиати, ҳиндлар муқаддас деб билувчи Ганга ва Жамна дарёлари бу юрт учун қай даражада улуғ бўлса, Марказий Осиёнинг Амударё ва Сирдарёси ўзбек халқи учун шунчалик муқаддаслиги, аслида бу дунёқараш замирида ўзбек ва ҳинд халқларининг тинчликсевар, дўстликни улуғловчи ғоялари ётганлиги ҳақида сўзладим. Сўнгра навбати билан шеърларимиздан намуналар ўқидик.\nАнжуманда кекса тарихчи Жанардан Ратхания сўз олиб, бобурийлар фаолияти, улар томонидан амалга оширилган ишлар, аждодларимизнинг ҳинд халқи ҳаётида муҳим ўрин тутганлиги ҳақида гапирди. Унинг аждодларимиз тарихини яхши билиши бизни ҳайратга солди. Бунинг сабабини кейинроқ билдик: 78 ёшли тарихчи олим аслида туркистонлик бўлиб, ота-боболари бундан бир неча аср илгари Ҳиндистонга кўчиб бориб, қолиб кетган экан. Шу боис юртимизга қизиқар, Ўзбекистонни боболари киндик қони тўкилган юрт деб биларкан. У суҳбатимиз давомида ҳис-туйғуларини ифодалашга сўз тополмас, ҳаяжонланар эди. Жанардан мустақиллик туфайли юртимизда бўлаётган ўзгаришлар, эришилаётган ютуқлардан фахрланишини айтаркан, юрагимни Ўзбекистон дея аталган юртда яшаётганимдан фахрланиш туйғулари эгаллади, борганимизга уч кун бўлмай юртимни соғинганимни ҳис қилдим.\nАнжуманда бизнинг ҳар биримизга шеърларимиз чоп этилган "Кафла қитъалараро" журналини беришди. Шунингдек, самарқандлик ижодкорлар – мен ва Наим Раҳим Ҳиндистон қитъалараро маданият ассоциацияси томонидан "Адабиёт нури", Яхшигул Хидирова, Гулжаҳон Мардон қизи "Адабиёт шаъни", Меҳрибону Қиличева "Адабиёт фахри" мукофотлари билан тақдирландик.\nТОЖМАҲАЛ – ЕТТИ МЎЪЖИЗАНИНГ БИРИ\nТадбирлардан сўнг кўҳна шаҳарнинг тарихий ва диққатга сазовор жойларини томоша қилдик. Дастлаб Ҳумоюн Мирзонинг қабрини зиёрат қилдик. Ушбу қадамжо Шарқнинг бетакрор меъморий анъаналарига уйғунлиги билан бизни ҳайратлантирди. Кейин Деҳлидаги Акшардҳам ибодатхонасига бордик. У ердаги ҳолатни кўриб, афсоналар оламига тушиб қолгандай бўлдик гўё. Театрлаштирилган ҳайкалларнинг худди тирик одамдек ҳаракатланиб, сўзлаши кишини ҳайратга солади. Сув ҳавзасидаги кемага ўтирсангиз, сузиш жараёнида икки томондан ҳаракатланувчи ҳайкаллар орқали ҳинд маданияти тарихи аксланар экан. "Сув шоуси" ҳам жуда қизиқ. Унда қадимги миф даври кўринишлари лазер нурлари ёрдамида жонлантирилади. Бу ердаги тарихий ашёлар, экспонатлар кўргазмаси ҳинд диёрининг тарихи ҳақидаги тасаввуримизни янада бойитди.\nСафаримизнинг бешинчи куни Агра шаҳрига бориб, Акбаршоҳ қабрини зиёрат қилдик. Агра – Деҳлидан 60 километр узоқликда жойлашган, Ҳиндистон тарихидан сўзловчи мўйсафид шаҳар. Абадий муҳаббатга қўйилган ҳайкал – Тожмаҳал тарихий обидаси жойлашган бу шаҳарни шоҳ Бобурнинг невараси Шоҳжаҳон ва унинг суюкли аёли Мумтозмаҳал ўртасидаги буюк муҳаббат қиссасидан хабардор бўлган ҳар бир киши билиши табиий. Жамна дарёси бўйида қад ростлаган бу даргоҳ кўнгилни сеҳрлаб қўяркан. Бизни тарихий обидалар билан таништирган мажмуа ходимлари мақбарани тонгда ёки шом чоғи зиёрат қилишни, бунда ранглар мўъжизасига гувоҳ бўлишимизни маслаҳат берди.\nМақбарага боққанча ўйга толаман. Беихтиёр бўғзимга нимадир тиқилиб, кўзларимга келган ёшни ёнимдан ўтаётган сайёҳлардан яширишга уринаман. Ҳар бир нарсадан маъно ахтараман, ҳар бир ҳолат кўзимга ниманингдир рамзи бўлиб кўринади: қизил тошлар билан қурилган бинолар орасида оқ мармардан қурилган мақбара. Қизил ранг ошиқ кўнгли-ю, оқ ранг бегуноҳлик рамзи бўлиб туюлади менга. Мумтозбегимнинг қабри устидаги қора мармарда эса айрилиқ, бу дунёнинг ўткинчилиги, ҳар бир яратилган нарса охир-оқибат йўқликка юз тутишига ишора бордек туюлади. Буюк ҳинд мутафаккири Рабиндранат Тҳокур бу мақбарани бежиз "Абадийлик юзидаги кўз ёш", дея таърифламаган дейман ич-ичимдан. Мақбарадан узоқлашар эканман, қизғин нурлар ичра ортимдан кузатиб қолган мунгли Аржумандбонуни илғагандай бўламан.\nСафаримиз якунига етиб, аэропорт сари йўлга тушар эканмиз, кўнглимни яна сокин туйғулар эгаллаб олди. Анча вақтгача унинг таъсиридан чиқа олмадим. Ушбу сатрлар хаёлимдан ўта бошлади:\nМуҳаббатга йўғрилган қаср,\nЁр ҳажрида ўртанган юрак.\nЎтса ҳамки неча йил, аср,\nХотирларда яшайди сергак.\nАгра бунга шоҳиддир чунон,\nНе савдолар кечган бошидан.\nЖамна тўлиб оқаркан ҳамон,\nШоҳжаҳоннинг аччиқ ёшидан.\nДеворлари зумрад, нақшинкор,\nБеш гумбазли марварид ошён.\nИкки олам мўъжизаси бор,\nАммо ғариб кўнгиллар гирён.\nТўрт минора ростлар қаддини,\nМумтоз Маҳал руҳи юради.\nЁлғиз ўтган ёрин дардини\nСуюклиси тинглаб туради.\nНурга чўмиб ётар Тожмаҳал,\nЕр юзида ягона бу ҳол.\nИшқ қудратин кўрсатар ҳар гал\nСадоқатга қўйилган тимсол.\nҲиндистонда аждодим изи,\nУни барча тавоф қилади.\nБу тимсолнинг асл негизи\nМенинг Бобур бобом бўлади.\nДев Бҳардважга ўз миннатдорчилигимизни билдирдик. Улар билан хайрлашар эканмиз, тилини билмасак ҳам нима деяётганини тушуниб турардик. Кўнгиллар тилга кирган эди. Биз ўтирган самолёт ҳавога кўтарилар экан, ҳаммамиз ўзбек ва ҳинд халқлари дўстлиги бардавом бўлсин, дея ният қилдик.\nТеглар: газета Осиё Ҳиндистон\nҲиндистонда зўрланган ўзбекистонлик аёл бўйича маълумот берилди\nҲиндистондаги табиий офат натижасида қурбонлар сони 170 дан ошиб кетди\nҲиндистоннинг 132 қишлоғида уч ойда битта ҳам қиз туғилмагач, ҳукумат жиноий иш очди


II гуруҳ ногирони эканлигимни инобатга олсак менга таътил муддати бўйича қандай имкониятлар берилган? – MEHRTILSIMI.uz\nPayshanba, Noyabr 26, 2020\nII гуруҳ ногирони эканлигимни инобатга олсак менга таътил муддати бўйича қандай имкониятлар берилган?\nСаламат Авезов 02.08.2020\tFikr bildirganlar yo’q 1 957 кўрилди\nМен таътилга чиқиб, қишлоққа ота-онамнинг олдига бормоқчиман. Менинг II гуруҳ ногирони эканлигимни инобатга олсак менга таътил муддати бўйича қандай имкониятлар берилган?\nI ва II гуруҳ ногиронлигига эга бўлган шахсларга йиллик 30 календарь куни ҳисобида узайтирилган меҳнат таътили берилади. Бундан ташқари, Меҳнат кодексида меҳнат таътилини муддатини белгилаш ҳамда таътилни бериш навбатида ҳам айрим қўшимча имтиёзлар назарда тутилган. Жумладан, Меҳнат кодексининг 143-моддасига асосан, йиллик асосий таътил биринчи иш йили учун олти ой ишлагандан кейин берилса, сизга II гуруҳ ногиронлигига эга шахс сифатида сизнинг хоҳишингиз бўйича ушбу таътил олти ой ўтмасдан олдин берилади. Бундан ташқари, таъкидлаш лозимки, I ва II гуруҳ ногиронларига таътил уларнинг хоҳишларига кўра ёзги ёки улар учун қулай бўлган бошқа вақтда берилиши керак.\nТашкилотимизда байрам ва дам олиш кунларига навбатчилик жадвали тузилди. Аммо, навбатчилик жадвалида менинг фамилиям қайд этилмаган. Ушбу ҳолат менинг ногирон эканлигим билан боғлиқми?\nҲа, боғлиқ. Меҳнат кодексининг 220-моддасига кўра, сизни тунги вақтдаги ишларга, шунингдек иш вақтидан ташқари ишларга ва дам олиш кунларидаги ишларга жалб қилишга қуйидаги икки шарт биргаликда бажарилган тақдирда йўл қўйилади:\n– сизнинг розилигингиз билан;\n– башарти сиз учун бундай ишларнинг зарарлилиги тиббий тавсияларда тақиқланмаган бўлса.\nAvvalgi Avvalgi sahifa: Ногиронлик аравачасидан фойдаланишини ҳисобга олинадими?\nKeyingi Keyingi sahifa: Ногиронлиги бўлган шахсларнинг меҳнат қилиш ҳуқуқини белгилаб берадиган қандайдир ҳужжат борми?\nI-гуруҳ ногиронлиги бўлган шахс алимент тўлашга мажбурми? - 8 652 кўрилди\n[:uz]Олий Мажлис Қонунчилик палатаси депутати З.Ханиязов сайловчилар ҳузурида[:] - 8 361 кўрилди\n[:uz]Ногиронлик гуруҳи қандай тартибда белгиланади?[:] - 8 342 кўрилди\nНогиронлиги бўлган шахслар қандай ҳуқуқларга эга бўлади? - 8 225 кўрилди\nМенга нафақа тайинланадими? - 8 126 кўрилди\nShu hafta: 1998\nShu oy: 15838\nАрхив Oyni tanlash Noyabr 2020 (11) Oktabr 2020 (11) Sentabr 2020 (19) Avgust 2020 (23) Iyul 2020 (26) Iyun 2020 (20) May 2020 (15) Aprel 2020 (15) Mart 2020 (30) Fevral 2020 (15) Yanvar 2020 (14) Dekabr 2019 (7) Noyabr 2019 (3) Oktabr 2019 (9) Sentabr 2019 (10) Avgust 2019 (15) Iyul 2019 (6) Iyun 2019 (15) May 2019 (12) Aprel 2019 (7) Mart 2019 (3) Fevral 2019 (5) Yanvar 2019 (4) Dekabr 2018 (16) Noyabr 2018 (7) Oktabr 2018 (8) Sentabr 2018 (25) Avgust 2018 (20) Iyul 2018 (11) Iyun 2018 (9) Mart 2018 (1) Sentabr 2017 (1) Fevral 2017 (2) Dekabr 2016 (3) Oktabr 2016 (1) Avgust 2016 (1) Iyun 2016 (1) Mart 2016 (2) Fevral 2016 (1) Yanvar 2016 (1) Iyul 2015 (1) May 2015 (2) Dekabr 2014 (1) Aprel 2014 (1)


Мейвезер: Макгергорнинг спаррингда рақибини нокатга учратганига ишонмайман\n20 июль, 2017, 14:39\nАмерикалик енгилмас боксчи Флойд Мейвезер Конор Макгрегорнинг спарринг вақтида рақибини нокаутга учратганига ишонмаяпти. Аввалроқ америкалик боксчи Жесси Варгас ирландиялик спортчининг спаррингда нокаутга учратганини айтган.\n– Мен бунга ишонмайман. Сабаби видеолавҳани кўрганим йўқ. Биз Жесси билан ҳамкорликдаги ишни муҳокама қиляпмиз. Мен у билан бирга ишлашни хоҳлайман. Аммо юқоридаги гап-сўзларга ишонмайман, – дея Мейвезернинг сўзларини келтиради Fight Hype нашри.\nЭслатиб ўтамиз, Мейвезер – Макгрегор жанги 26 август куни Лас-Вегасда бўлиб ўтади.\nДана Уайт: Макгрегор — Мейвезер жанги дунёни ақлдан оздирмоқда


Шаҳри азим Тошкентнинг кўп қаватли уйларида 2010-2014 йилларда 785 та лифтни алмаштириш мўлжалланган. Бу 2010-2011 йилларда республика шаҳарларидаги ҳамда 2010-2014 йилларда Тошкент шаҳридаги кўп квартирали уйларда лифтларни янгилаш ва таъмирлаш дастурида (бундан буён матнда Дастур деб юритилади) назарда тутилган, Вазирлар Маҳкамасининг 29.08.2010 йилдаги 191-сон қарорининг (бундан буён матнда Қарор деб юритилади) 2-иловасида қайд этилган. Дастурда республика уй-жой фондининг кўп квартирали уйларида лифт ускуналарини янгилаш ва таъмирлаш юзасидан комплекс чора-тадбирлар белгиланган бўлиб, уларни амалга ошириш минтақаларда икки йилга, кўп қаватли уйларнинг асосий қисми жойлашган пойтахтимизда эса тўрт йилга мўлжалланган.\nДавлат томонидан қўллаб-қувватлашнинг бамавридлиги кўп қаватли уйлардаги лифтларнинг ҳолати билан белгиланади. Лифтлар аллақачон шаҳар хўжалигининг оғриқли муаммосига айланган. Бундан чорак аср муқаддам ва ундан ҳам олдинроқ ўрнатилган, асосан Россияда ва ўзимизда ишлаб чиқарилган кўтаргичлар аллақачон эскириб, таъмирталаб бўлиб қолган, янгиланишга муҳтож. Уларнинг техник ҳолати учун масъул хусусий уй-жой мулкдорлари ширкатларининг эса лифт ускунасини тиклаш билан боғлиқ, катта чиқим талаб этадиган ишларни бажаришга чоғи келмайди. Мамлакат ҳукумати Дастур қабул қилинишида ташаббускор бўлиш билан кўп квартирали уйларда аҳоли яшаши учун қулай ва хавфсиз шароит яратиш ҳақида, лифтларга хизмат кўрсатиш билан боғлиқ аварияли ҳолатларнинг олдини олиш ҳақида олдиндан тадорик кўрган эди.\nДастурни амалга оширишнинг якунловчи босқичи қандай бормоқда, иш асносида қанақа муаммолар келиб чиқди, катта шаҳарнинг лифт хўжалиги нима ўзи, бюджет маблағлари ҳисобидан ўрнатилган кўтаргичларни қандай сақлаб-асраб қолиш мумкин? Ана шу ва бошқа саволларига мухбиримиз жавобни Тошкент шаҳар ҳудудий коммунал-фойдаланиш бирлашмасидан (ТШҲКФБ) олди. Бу бирлашма мамлакат пойтахтида Дастур доирасида кўп квартирали уйларда лифтларни алмаштириш билан боғлиқ ишлар юзасидан буюртмачи саналади.\nИШЛАР ДАВОМ ЭТМОҚДА\nҚарорда «Самарқанд лифтсозлик заводи» ОАЖ лифт ускуналари етказиб берувчи деб белгиланган. Бироқ Дастурни амалга ошириш мобайнида кўтаргичларни, бутловчи буюмларни, эҳтиёт қисмлар ва материалларни етказиб беришда иқтисодий йўсиндаги форс-мажор ҳолатлари келиб чиқди. Натижада белгиланган ҳажмлар ва муддатлар борасида қолоқлик юзага келди. Дастурнинг параметрлари энди-энди аниқлаштирилаётган 2010 йилда, гарчи 75 та лифт янгиланади деб режалаштирилган бўлса-да, биттаси ҳам янгиланмади. 2011 йили жадвал бўйича 177 та кўтаргич алмаштирилиши керак бўлса-да, 50 та кўтаргич ўрнатилди, холос. 2012 йилда яна 177 та лифтни алмаштириш назарда тутилган эди – 116 та ўрнатилди. 178 та кўтаргични алмаштириш назарда тутилган 2013 йилда... бор-йўғи 27 та кўтаргич ўрнатилди. 2010-2013 йилларда Тошкентда Дастур доирасида режадаги 607 лифт ўрнига 193 та лифт ўрнатилди – режа 33,4 фоиз адо этилди.\n– Бу Дастур бўйича ишлар тўхтаб қолганлигини англатмайди, албатта, – деди бизга ТШҲКФБ коммунал объектлардан фойдаланиш мониторинги ҳамда ислоҳ қилиш бошқармаси бошлиғи Алимжон Раҳимов. – Дастурга, табиийки, тузатишлар киритилади. Зотан Дастурни амалга ошириш мамлакатимиз уй-жой сиёсатининг устувор йўналишларидан бири бўлиб қолмоқда. Ҳозир кўтаргичларни бошқа ишлаб чиқарувчилардан олиш имкониятлари кўриб чиқилмоқда. Таклиф этилаётган замонавий лифт ускуналарининг техник параметрлари, баҳолари ўрганилмоқда, ишни давом эттириш учун керакли йўналишда бошқа ишлар назарда тутилмоқда. Мамлакатимизда Самарқанд заводидан ташқари кўтаргичларни ишлаб чиқаришни «TOSHAFUS» ҚК ва «Электроаппарат – Электрошчит» ОАЖ ҚК ўзлаштирмоқда. Ишлаб чиқарувчиларда баҳолар борасида фарқ катта, шу сабабли ҳам сифат кўрсаткичларини ўрганиш билан бир қаторда баҳони камайтириш резервлари ҳам изланмоқда. Агар ҳозир Самарқанд заводининг лифти тахминан 40 млн сўм турса, «TOSHAFUS»ники 55,6 млн сўм, «Электроаппарат»ники эса 79 млн сўмга тушадиган кўринади. Хитойлик ишлаб чиқарувчилар уни 53 млн сўмга етказиб бермоқчилар.\nТШҲКФБ туман бўлинмалари, ХУМШлар уюшмалари ва ширкатлар билан биргаликда пойтахтдаги лифт хўжалигини инвентаризациядан ўтказди, – деб сўзида давом этди Алимжон Раҳимов. – Инвентаризация натижалари асосида кўтаргичларнинг паспортлари тайёрланди, унда лифтнинг ишлаб чиқарувчиси кимлиги, лифт қайси йили ўрнатилганлиги, ундан қанча муддат мобайнида фойдаланилаётганлиги, нималарини алмаштириш кераклигини, реконструкция ёки капитал таъмирлашга муҳтож-муҳтожмаслиги қайд этилди. Нормативларга кўра лифтлар 25 йил ишлатилганидан кейин махсус комиссия экспертизасидан ўтказилиши керак. Экспертиза уни бундан буён ишлатиш мумкинлиги ёки алмаштириш зарурлиги хусусида ўз хулосасини беради. Пойтахт уй-жой фондининг лифт хўжалиги 1 435 та кўп квартирали уйдаги 4 750 кўтаргичдан иборатдир. Шулардан каттагина қисми – 1 753 лифт биринчи навбатда тикланишга муҳтож эканлиги аниқланди. Булар Дастурга киритилди ҳам. Пойтахтда кўтаргичларни монтаж қилиш билан ТШҲКФБ танлов асосида саралаб олган 6 та ихтисослаштирилган ташкилот шуғулланмоқда. Лифтларни алмаштиришдан ташқари лифт ускуналарини реконструкция қилиш ва капитал таъмирлаш назарда тутилган. Дастурга уни амалга ошириш жараёнида тегишли тузатишлар киритилди. Таъмирлаш ишларини ўтказиш ХУМШларни жалб этган ҳолда туман ҳокимликлари зиммасига юклатилди. 2013 йилда пойтахтда 546 та лифтни таъмирлаш режалаштирилган эди, асосан ширкатлар маблағлари ҳисобидан 689 лифтда тегишли ишлар амалга оширилди.\nХУСУСИЙ МУЛККА ДАВЛАТ ТОМОНИДАН ЁРДАМ\nУй-жой кодекси ҳамда «Хусусий уй-жой мулкдорларининг ширкатлари тўғрисида»ги Қонунга (12.04.2006 йилдаги ЎРҚ-32-сон) биноан лифтлар кўп қаватли уйлардаги квартира эгаларининг умумий мулки саналади. Уларни техник жиҳатидан соз ҳолатда сақлаб туриш, улардан фойдаланиш, уларни алмаштириш ва таъмирлаш моҳият эътибори билан тамомила ХУМШларнинг ишидир. Тўғри, лифт ускуналарини тиклашга қаратилган Давлат дастури хусусий мулкдорлар қўлидаги кўп квартирали уй-жой фондига кўрсатилаётган улкан амалий ёрдамдир. Уй-жой мулкдорларининг умумий мулкини алмаштиришга ҳукумат йўли билан бунчалик катта маблағ ажратган бошқа биронта мамлакатни топиб бўлмаса керак. Бугунги кунда битта кўтаргич баҳоси тахминан 55 млн сўм. Битта уйда тўртта лифтни алмаштириш зарур бўлса, демак кўп қаватли ана шу уйнинг ўзига давлат 200 млн сўмдан кўп маблағ сарфламоқда. Бу ҳазилакам маблағ эмас! Бошқа мамлакатларда бунақа ишлар ё мулкдорларнинг маблағлари ҳисобидан, ёки қарз маблағларини жалб этиш асосида амалга оширилади. Давлат квартира эгалари умумий мулки таъминотига аралашмайди. Шу сабабли ҳам кўп қаватли уйда яшайдиганлар давлатимизнинг ёрдами кўламини тўғри баҳолашлари, замонавий қимматбаҳо ускуналарни асраб-авайлашлари, қадрлашлари ва яхши сақланишини таъминлашлари керак.\nБу хусусий мулкдорлар қўлида бўлган кўп квартирали уй-жой фондига давлат йўли билан ёрдам кўрсатишга қаратилган иккинчи дастурдир. Вазирлар Маҳкамасининг 1.03.2002 йилдаги 74-сон қарори билан 1991 йилгача қурилган уй-жойларни мукаммал таъмирлаш дастури бўйича ишлар бошланган эди. Дастурнинг амал қилиши мамлакат Президентининг 25.07.2006 йилдаги ПҚ-425-сон қарори билан узайтирилди. Дастурда уйларнинг капитал таъмирланиши қийматининг 70 фоизини бюджетдан молиялаштириш назарда тутилган, квартира мулкдорлари 30 фоизини ўз маблағлари воситасида амалга оширадилар. Битта уй мисолида давлатнинг кўмаги 25-30 млн сўмга боради. Лифтларни алмаштиришда эса кўтаргичлар қийматининг 100 фоизи давлат ажратган маблағлар ҳисобидан бўлади.\nБОРИНИ АСРАБ ҚОЛАЙЛИК\nЛифт ускунасининг техник ҳолатини қай йўсинда лозим даражада сақлаб қолса бўлади, кўтаргичлар учун эҳтиёт қисмлар ва бутловчи буюмлар борасидаги ишлар қай аҳволда деган масалалар, Раҳимовнинг сўзларига қараганда, бугунги кунда жиддий муаммо бўлиб қолмоқда. Пойтахтдаги лифтларнинг аксарият қисми Самарқандда ва Россия корхоналарида ишлаб чиқарилган. Самарқанд заводи ўз кўтаргичлари учун кафолат муддатини беради, эҳтиёт қисмлар билан таъминлайди. Дастур доирасида бу завод билан эҳтиёт қисмлар билан савдо қилувчи ихтисослаштирилган дўкон очиш имконияти муҳокама қилинди, аммо уни амалга ошириш муаммо бўлиб турибди. Тадбиркорлар кам ҳажмда бўлса-да, Россиядан нималарнидир олиб келишмоқда, жойларда маҳаллий усталар кучи билан нималардир тайёрланмоқда. Бутловчи буюмлар етишмай турган бир шароитда ўғирлик ҳолатлари ҳам учраб қолмоқда. Нопок таъмирчилар деталларни бир лифтдан олиб, бошқасида фойдаланмоқдалар ёки сотмоқдалар. Бу йўналишдаги жиноятчиликни бартараф этиш ва бутловчи буюмлар захирасига эга бўлиш учун айирбошлаш фондини барпо этиш ғояси туғилган эди. Лекин иш кутилганидек бўлмади. Биз ХУМШга бориб, эски лифтни бузиб, бўлаклаб олдик, янгисини ўрнатиб, уни ширкат тимсолида квартира эгалари мулки қилиб бердик. Эски кўтаргични ихтисослаштирилган ташкилотга беришни сўрадик, ташкилот уни керакли қисмлар учун саралаб, ниманидир таъмирламоқчи, ниманидир реставрация қилмоқчи эди. Аммо одамлар бу ғояни тушуниб етмадилар. Эски лифт бизники, у – умумий мулкимиз, шундай экан уни ҳеч кимга бермаймиз деб ўзларида қолдиришди. Уларга эски лифт нимага керак? Давлат кўтаргичлар учун маблағини аямаяпти, ХУМШ эса эски темир-терсакларни қизғаняпти. Алмашув фондимиз бўлганида борми, бузилиб қолган двигатель ёки бошқа нарса учун эҳтиёт қисмни қаердан топамиз деб бош қотириб ўтирилмасди. Қисм реставрацияси учун ҳақ тўланарди, холос. Квартира эгалари узоқни кўра билмаслик ўзларига зиён эканлигини тушуниб етмаяптилар.\nЛифт ускунасининг авайлаб сақланиши учун жавобгарлик ўша уйда яшовчилар зиммасида. Лифт тугмачалари куйдирилганлиги, лифт деворлари одам қараб бўлмайдиган ҳолатга келтирилганлиги, лифтда боғланиш алоқаси йўқлиги, лифтдан фойдаланиш қоидалари суғуриб ташланганлиги сингари яқин ўтмишга хос ҳолатлар ҳозирги кунда ҳам баъзи кўп қаватли уйларда учраб қолмоқда. Айрим тепса-тебранмас мулкдорлар ихтиёридаги кўтаргичлар бир неча кунлаб ишламайди. Ҳукумат лифтларни тиклаш ва алмаштиришга улкан маблағлар сарфламоқда, жой мулкдорлари эса ўзларига қарашли умумий мулкни сақлаш ҳақида ўйламаяптилар ҳам.\nДастурда лифтларга талаб даражасида хизмат кўрсатишни ташкил этиш, уни асраш, бехатар фойдаланиш юзасидан комплекс тадбирлар ишлаб чиқиш назарда тутилган. ТШҲКФБ кўп қаватли уйларда яшовчиларга лифтлар жуда мураккаб ва қимматбаҳо ускуна эканлиги, уларни асраб-авайлаш зарурлиги ҳақида мурожаатнома тайёрлади. Бундай қараганда мурожаатнома арзимаган нарса, аммо унинг одамлар кўз ўнгида туриши квартира мулкдорларини огоҳлантириб туради. Кўтаргичларнинг техник ҳолати устидан назоратни «Саноатгеоконтехназорат» давлат инспекцияси амалга оширади. Кўп қаватли уйлардаги лифтларнинг ҳолати мониторинги ҳар йили ўтказилади. Кўтаргичларга хизмат кўрсатиш иши билан тегишли лицензияси бўлган якка тартибдаги тадбиркорлар ёки юридик шахслар шуғулланади. Лифтларга хизмат кўрсатувчи ходимларнинг, ХУМШлар ва уларнинг уюшмалари раҳбарларининг ахборот савияси ва профессионал даражасини ошириш учун семинарлар, курслар ўтказиш назарда тутилган.\nШиркатларда лифтга хизмат кўрсатувчи ташкилотларни танлаш борасида узоқ вақт муқобиллик бўлмади. Бир неча йил муқаддам аҳвол ўзгариб, бу соҳада эндигина иш бошлаган дастлабки хусусий фирмалар пайдо бўлди. Эндиликда лифт ускуналарига хизмат кўрсатиш хизматлари бозори пойтахтда шаклланиб бўлди дейиш мумкин. Бу борада ҳозир ХУМШлар билан шартнома асосида кўтаргичларга хизмат кўрсатиб келаётган қирқдан ортиқ ихтисослаштирилган ташкилот фаолият кўрсатмоқда. Яқин-яқинларгача кўп қаватли уйлардаги лифтларга хизмат кўрсатишни «Тошкентлифт» трести монополия қилиб олган эди. Унинг ширкатлар билан муносабати кўнгилдагидек эмас эди. Трест тугатилгач, «Тошкентлифтхизмати» унитар корхонаси барпо этилди ва у эндиликда бозор принциплари асосида 1 000 дан ортиқ кўтаргичлардан фойдаланиш билан шуғулланмоқда. Кўп қаватли уйда яшовчилар лифт ускуналарига хизмат кўрсатиш бозоридаги рақобатни ҳис этмоқдалар. Демак, ширкатларнинг ихтиёрида танловда муқобиллик юзага келди. 2013 йилдаги мониторинг бу соҳадаги хўжалик юритувчи субъектлар орасида қонун ҳужжатлари талабларини бузиб, лицензиясиз ишлаётганлар ҳам борлигини кўрсатди. Ана шундай бизнес тузилмаларидан 14 тасига рухсат берувчи ҳужжатлар олмагунга қадар кўтаргичлардан фойдаланиш билан шуғулланиш ман этилди.\nБизга мактуб йўллабсиз...\nЛИП ЭТИБ ЛИФТГА ЧИҚМАСАК ҲАМ...\nШиркатнинг умумий йиғилишида мажбурий бадал нималардан таркиб топажагини айтишди, лифтларга хизмат кўрсатиш ҳақи ҳам унда назарда тутилган экан. Мен биринчи қаватда яшайман, табиийки, лифтдан фойдаланмайман. Шундай экан, нима учун унга ҳақ тўлашим керак? Уйимиздаги биринчи-иккинчи қаватларда яшайдиган бошқа одамларнинг ҳам шундай саволлардан боши қотган. ХУМШдан мажбурий бадал таркибидан қуйи қаватларда яшайдиган одамлар учун лифтдан фойдаланиш ҳақини чиқариб ташлашни талаб қилишимиз мумкинми? Ана шу саволлар билан ширкатга мурожаат қилган эдик, улар бундай қилиб бўлмайди дейишди. Фойдалансак-фойдаланмасак барибир тўлаш керак эмиш. Бу адолатданми?\n– «Хусусий уй-жой мулкдорларининг ширкатлари тўғрисида»ги Қонуннинг (12.04.2006 йилдаги ЎРҚ-32-сон, бундан буён матнда Қонун деб юритилади) 28-моддасида белгиланишича, лифтлар кўп квартирали уйдаги жой мулкдорларининг умумий мол-мулки ҳисобланади. Квартира эгалари умумий мол-мулкни, шу жумладан кўтаргичларни сақлаш бўйича умумий харажатларни биргаликда\nзиммага олишлари шарт (Қонуннинг 30-моддаси). Бу мол-мулк уларга умумий улушли мулк ҳуқуқи асосида тегишли эканлиги боис ҳам бундай улуш асл ҳолида ажратиб берилиши мумкин эмас (Қонуннинг 29-моддаси).\nШундан келиб чиқиладиган бўлса, квартира эгалари фойдаланмаганлари тақдирда ҳам, лифтларни сақлаш ҳақини тўлашдан бўйин товлай олмайдилар. Бу гап тўққиз қаватли уйнинг биринчи қаватида яшайдиган ва том билан боғлиқ ишлар бизга тааллуқли эмас, шу сабабли томни сақлаш ёки уни жорий таъмирлаш харажатига алоқамиз йўқ дейдиганларга ҳам, тўққизинчи қаватда яшаб, ертўланинг сув тўлиши жабридан ўзларини холи деб ўйлайдиганларга ҳам тегишли. Бир сўз билан айтганда, умумий мол-мулк хусусий мулк – квартираларга қўшимча қилиб берилган ва бўлинмасдир. Истасак-истамасак, уни биргаликда сақламоғимиз шарт. Менга бу нарсанинг алоқаси йўқ ёки мен ундан фойдаланмайман деганлар буни ёддан чиқармасинлар.\n2007 йили Тошкентнинг Сергели туманида қизиқ бир тажриба ўтказишди. Лифтга хизмат кўрсатиш харажатлари ҳақини мажбурий бадал таркибидан чиқариб, шартномани ширкат билан эмас, балки ҳар бир квартира мулкдори билан якка тартибда тузишди. Туманда «Санам-лифт» МЧЖ тузилди ва у кўп квартирали уйлардаги кўтаргичларга хизмат кўрсатиш билан шуғуллана бошлади.\nБу ХУМШга ёрдам тариқасидаги мажбурий чора бўлиб, қонун ҳужжатлари талабига монанд эмасди. Ширкат умумий мол-мулкка хизмат кўрсатиш ва уни таъмирлаш ишларига шартнома асосида пудратчиларни жалб этиши мумкин. Тажриба ўтказилаётган жойда эса шартномалар ХУМШнинг ҳар бир аъзоси билан бевосита тузилди: мақсад лифтларга хизмат кўрсатиш ишини ва лифтлар ҳолатини яхшилаш эди. Ўшанда кўпгина ХУМШларда кредиторлик қарзлари, шу жумладан лифтчилар олдидаги қарзлар кўпайиб, жуда катта суммани ташкил этди. Квартира эгаларининг аксарияти тўловдан қочиб юрди ҳам. Натижада «Лифтремонт» трести кўтаргичларни тўхтатиб қўйди, одамлар норози бўлиб, турли жойларга шикоят ёза бошладилар.\nТажриба доирасида зиддиятлар ҳам келиб чиқди. Бир қанча уйларнинг биринчи, иккинчи ва учинчи қаватларида яшайдиганлар лифтдан фойдаланмаймиз деган важ билан шартнома тузиш ва ҳақ тўлашдан бош тортдилар. Лифт хўжалиги уларнинг умумий мол-мулки эканлигини, бу мол-мулкни ўз ҳисобларидан сақлашлари шарт эканлигини компания ходимлари уларга қайта-қайта тушунтиришга мажбур бўлдилар. Вазият юқори қаватларда яшовчилар ҳаракати билан ечим топди. Улар қуйи қават тўловларини ҳам ўз зиммаларига олишди, лифт иккинчи ва учинчи қаватларда тўхтамайдиган қилиб қўйилди. Юқори қаватдагилар тўғридан-тўғри биринчи қаватга тушаверишар, пастки қаватда яшайдиганлар лифтдан фойдаланмаслигини ҳам кузатиб туришар эди. Бунинг оқибати нима билан тугади, бир нарса дейиш қийин. Тажриба бошқа жойларга ёйилмади. Лекин кўп қаватли уйлардаги кўпгина кўтаргичларнинг ҳолати профессионал хизмат кўрсатганлик самарасида анча яхшиланганлиги бор гап.\n2015-04-03 16:57:21, Гость_БЕЛИСС:\nКуп каватли уйларнинг лифтлари хакида макола езганилар жудаям яхши, лекин буни ечимини кандай хал килишни езсангизлар ундан хам яхширок буларди, яъни ТСЖ вактида таъмирламаса, ойлик квартира туловидан ташкари яна кушима равишда пул йигса кимга мурожаат килиш керак ва лифларнинг техник эксплуатацияси буйича кандай Низом ва тартиблар бор. Илтимос шу хакда хам тулик маълумот берсанглар. Олдин рахмат.


Шавкат Мирзиёев: Ижтимоий муаммоларни ҳал этиш учун 15 дастур қабул қилинади | Мулоҳаза қила оладиганлар учун.\nЎзбекистон Президентлигига номзод Шавкат Мирзиёев 19 октябрь куни бўлиб ўтган Тадбиркорлар ва ишбилармонлар ҳаракати — Ўзбекистон Либерал-демократик партиясининг VIII съездидадаги маърузасида мамлакатдаги ижтимоий муаммоларни ҳал этиш бўйича ҳукумат режалари ҳақида маълум қилди.\nШавкат Мирзиёев сўзларига кўра, бугунги кунда ўз ечимини кутиб турган социал-ижтимоий масалаларни ҳал қилиш учун республика миқёсидаги 15 та мақсадли дастур ишлаб чиқилмоқда. Душанба куни эса улардан бири — 2017−2021 йилларда қишлоқ жойларда янгиланган намунавий лойиҳалар бўйича арзон уй-жойлар қуриш дастури қабул қилингани маълум бўлди. Бу ҳақда «Газета.uz» ёзмоқда.\nБундан ташқари, 2017−2020 йилларда шаҳар жойларда 945 та кўп қаватли уйлар қуриш дастури лойиҳаси ишлаб чиқилмоқда. Дастурга кўра, Тошкент шаҳри, Қорақалпоғистон Республикаси ва вилоятлар марказларида ҳамда йирик шаҳарларда 50 мингга яқин уй-жойга муҳтож оилалар учун 5, 7 ва 9 қаватли арзон уйлар қурилади.\nКелажакда тасдиқланадиган Қишлоқ аҳоли пунктларида ичимлик суви тармоқларини кенгайтириш ва модернизация қилиш дастури доирасида 9 минг километр ичимлик суви тармоқлари, 1 минг 400 та қудуқ ва 3 минг 600 та сув иншооти қурилади ва реконструкция қилинади. Бу эса Қорақалпоғистон Республикаси, Андижон, Жиззах, Навоий, Сирдарё, Самарқанд, Тошкент, Хоразм вилоятларида 3,2 миллион аҳолини тоза ичимлик суви билан таъминлаш ва мамлакатимизда ушбу кўрсаткични 67 фоиздан 84 фоизга етказиш имконини беради. Шу мақсадда Молия вазирлиги ҳузурида «Тоза сув» махсус жамғармаси ташкил этилади.\nКафолатланган ва барқарор электр қуввати етказиб бериш мақсадида Шаҳар ва қишлоқ аҳолисининг электр энергияси таъминотини яхшилаш дастури ишлаб чиқилмоқда. Беш йил давомида электр энергияси ишлаб чиқариш қувватларини янада ошириш, 25 минг 300 километр паст кучланишли электр тармоқларини янгидан қуриш ва реконструкция қилиш, 5 минг 600 та эскирган трансформатор подстанцияларини алмаштириш назарда тутилган.\nНавбатдаги долзарб масала йўл-транспорт инфратузилмасини янада ривожлантириш билан боғлиқ. Шавкат Мирзиёев бугунги кунда аксарият қисми ачинарли аҳволга келиб қолган минтақавий ва маҳаллий аҳамиятга эга йўлларга ҳам эътибор қаратадиган вақт келганини таъкидлаб ўтди. Унинг маълум қилишича, 75 минг километр ёки 64 фоиз ички йўллар таъмирталаб аҳволда. Умумий фойдаланишдаги автомобиль йўлларининг бир қисми ҳеч қандай қопламасиз, яъни тупроқ йўллардир. Шунингдек, 9 минг 500 километр йўлларни реконструкция қилиш талаб этилмоқда. Янги дастурда умумий фойдаланишдаги 1 минг 700 километрлик автомобиль йўлларини қуриш ва реконструкция қилиш мўлжалланмоқда. Шунингдек, аҳолимиз учун ўта муҳим бўлган 10 минг 400 километрлик хўжаликлараро қишлоқ автомобиль йўлларини, шаҳарлар, туман марказлари, кичик шаҳарчалар ва қишлоқ жойлардаги маҳалла кўчаларини капитал ва жорий таъмирлаш режалаштирилмоқда. Ушбу дастурни амалга ошириш учун Молия вазирлиги ҳузуридаги Йўл жамғармасини ва «Ўзавтойўл» компаниясининг ташкилий тузилмаси мутлақо тубдан қайта кўриб чиқилади.\nШу билан бирга, ҳаво ва темир йўл инфратузилмасини ривожлантириш мақсадида аввало, Тошкент халқаро аэропортининг янги терминалини барпо этиш зарурлиги айтиб ўтилди. Шулар қаторида Бухоро — Мискин темир йўл тармоғи қурилишини якунига етказиш ва электрлаштириш, Қарши — Термиз, Поп — Наманган — Андижон — Қўқон темир йўлларини электрлаштириш ишлари ҳам кўзда тутилмоқда.\nҚаттиқ маиший чиқиндиларни санитария йўли билан тозалаш ва утилизация қилишни янада яхшилаш дастури шаҳарлар ва қишлоқ аҳоли пунктларининг тозалиги ва гўзаллигини ошириш, атроф-муҳитни заҳарлайдиган ва аҳоли саломатлиги учун хавф туғдирадиган, ноқонуний пайдо бўлган 1,5 мингта чиқиндихонани йўқ қилиш имконини беради. Айни вақтда маиший чиқиндилар учун, жумладан, барча вилоятлар марказларида ҳамда йирик шаҳарларда 168 та полигон барпо этилади. Чиқиндиларни тозалаш билан шуғулланадиган ташкилотлар қўшимча равишда 405 та замонавий махсус техника билан таъминланади.\nЯна бир муҳим масала — кўмирнинг таннархи ва аҳолига сотиш нархини камайтириш,айниқса, қиш пайтида унинг баҳоси ошишига ва чайқовчиликка йўл қўймаслик бўйича қўшимча чора-тадбирлар кўрилмоқда. Ўтган давр мобайнида мамлакатимиз бўйича кўмир маҳсулоти етказиб бериш режаси 35 фоизга, аҳолини таъминлаш бўйича эса 17 фоизга бажарилган, холос, деди Шавкат Мирзиёев. Шу сабабли аҳолига кўмир етказиб бериш тизимини такомиллаштириш, унинг нархи сунъий равишда ошиб кетишининг олдини олишга қаратилган чора-тадбирлар ишлаб чиқилиб, амалга оширилади.\nБиринчи даражали вазифалар қаторида ижтимоий соҳани янада ривожлантириш муҳим аҳамият касб этади. Ижтимоий сиёсатнинг муҳим йўналиши бўлган мактабгача таълим-тарбия тизимининг моддий-техник базасини мустаҳкамлаш эътиборимиз марказида бўлади. Жумладан, давлатга қарашли 1 миллион 109 минг ўринли 2 минг 200 та болалар боғчасини қуриш, капитал таъмирлаш ва жиҳозлаш масалалари ҳал этилади.\nЁши улуғ инсонлар, ёлғиз кексалар ва имконияти чекланган шахсларга тиббий ёрдам кўрсатиш дастури ҳам тайёрланмоқда. «Нуроний» жамғармасининг мақоми ва мавқеини кўтариш, унинг туман, вилоят ва республика тузилмаларининг штат бирликларини кўпайтириш, моддий-техник базасини мустаҳкамлашга алоҳида аҳамият берилади.\n2017−2021 йилларда Олий ўқув юртлари тизимини янада ривожлантириш бўйича дастурнавбатдаги муҳим дастурлардан бири бўлади.\nШавкат Мирзиёев ўқитувчи ва домлалар, тиббиёт ходимлари, ҳарбий хизматчилар ва ҳуқуқ-тартибот посбонлари, бир сўз билан айтганда, давлат бюджетидан маош оладиган барча ходимларни қўллаб-қувватлашга ваъда берди.\nПрезидент в. б. ахборот-коммуникация технологиялари, Интернет тизимини кенг ривожлантирмасдан туриб, мамлакатимизни модернизация қилиш ва янгилаш, барқарор тараққиётга эришиш ҳақида сўз юритиш мумкин эмаслигига ҳам алоҳида урғу қаратди. Ҳаётнинг энг муҳим жабҳалари учун юксак технологиялар, илмий ишланмалар яратиш, малакали мутахассислар тайёрлаш, жаҳон ахборот технологиялари бозорида муносиб ўрин эгаллаш масаласига устувор аҳамиятга эга вазифа сифатида қараш зарурлигини таъкидлаб ўтди.\nШу билан бирга, ёшларнинг китоб ўқишга бўлган қизиқишини оширишга, уларни китоб билан дўст бўлишига, аҳолининг китобхонлик савиясини янада оширишга алоҳида эътибор қаратиш лозимлиги қайд этилди. Бунинг учун, аввало, миллий адабиёт ва жаҳон адабиётининг энг сара намуналарини ижтимоий тармоқларга жойлаштириш ва уларни кенг тарғиб қилишга алоҳида эътибор бериш муҳим аҳамият касб этиши таъкидланди. «Камолот» ёшлар ижтимоий ҳаракати фаолиятини бугунги куннинг ўткир талаблари нуқтаи назаридан танқидий кўз билан қайта кўриб чиқиш лозимлиги айтилди.\nМақола 1 291 марта ўқилган\tКомментировать Отменить ответ\tВаш электронный адрес не будет опубликован.КомментарийИмя*


Қирғизистонда барча давлат хизматчиларининг декларацияси диққат билан текширилади\nПрезидент Сооронбай Жээнбеков Хавфсизлик Кенгаши котибияти ходимлари иштирокида навбатдаги амалий мажлис ўтказди. Бу ҳақда давлат раҳбари маъмуриятининг ахборот сиёсати бўлими маълум қилди.\nТарқатилган матбуот хабарида таъкидланишича, Сооронбай Жээнбеков 2018 йилнинг 1 июлидан декларация кампанияси бошланганини эслатиб ўтди ва барча давлат хизматчиларининг даромад ва харажатлари тўғрисидаги декларация бирор бир истеъсноларсиз диққат билан текширилишини таъкидлади.\n«Амалдаги коррупция схемаси бўйича ҳар бир вазирлик ва идорани, ҳар бир амалдорни текширинг. Яна бир бор такрорлайман —коррупцияга қарши кураш мансаб ва амалидан қатъий назар шафқатсиз бўлиши керак. Фуқоролар коррупцияни бартараф этиш йўлида аниқ қадамларни кутишмоқда», — дейилади матбуот хизмати иқтибос келтирган президент сўзида.\nХавфсизлик Кенгаши котиби Дамир Сагинбаевнинг сўзларига қараганда, декларация топширган барча хизматчилар текширилади. Унинг айтишича, «декларацияларни текширишни тартибга солувчи барча меъёрий-ҳуқуқий ҳужжатлар шакллантирилган». «Ҳукумат томонидан бу декларацияларни текшириш механизмларини белгиловчи тегишли қарор қабул қилинди. Биринчи навбатда сиёсий амалларни эгаллаб турган шахсларнинг, жумладан президент маъмурияти, ҳукумат ва Жоғорку Кенеш ходимларининг декларациялари текширилади», — дея таъкидлади Дамир Сагинбаев, дея хабар беради давлат раҳбари маъмурияти.\nБу текширувларнинг илк натижалари 2018 йилнинг сентябрь–октябрь ойларида эълон қилиниши кутилмоқда.


Сочлар – бахтли ҳаёт ва гўзаллик калити\n14:00 / 11.12.2018\nГўзал сочлар ҳар бир аёлнинг фахри! Афсуски, вақт ўтган сари сочлар секин-аста нозиклашиб, камайиб бораверади. Соч тўкилишининг олдини олиш учун қилган ҳаракатларингиз бесамар бўлса, бунинг сабабини бошқа жойдан қидиринг. Чунки сочлар ҳам худди ўзимиз каби у ёки бу касалликка чалиниши мумкин.\nСоч толаларининг кунига 60 100 дона тўкилиши нормал ҳолат. Яъни, бунда соч толалари янгиланади. Аммо бундан кўп тўкилса, демак, сочларингизни даволаш, озиқлантириш, тиклашга шошилинг!\nорганизмдаги гормонал бузилиш;\nЖиддий хавф – соч тўкилиши гормонал бузилиш ё касаллик аломати ёки асорати бўлиши мумкин. Бундай ҳолатларда косметик воситалар ёрдам бермайди. Бунинг сабаби андроген алопеция касаллиги бўлиши эҳтимоли бор, у эркаклик гормони — тестостерон кўпайиб кетиши оқибатида юзага келади. Бу жараённи тўхтатиш учун эндокринолог-шифокор кўригидан ўтиб, керакли муолажаларни қилиш лозим. Ўзбилармонлик билан даволаниш эса нафақат сочларингизга, балки бутун организмингиз саломатлигига салбий таъсир кўрсатиши мумкин. Сочларингиз узоқ вақт давомида ва кўп тўкилаётган бўлса, энг аввало қалқонсимон ва ошқозон ости безларини текширтиринг.\nСтресс кўп ҳолатларда соч тўкилишига олиб келади. Қанча кўп асабийлашсангиз, соч тўкилиши шунча фаоллашаверади. Бу жараённи тўхтатиш учун аввало тинчланинг ва ортиқча асабийлашмасликни ўрганинг.\nГормонал ўзгаришлар. Аёл организмида ҳомиладорлик ва эмизиш даврида турли гормонал ўзгаришлар рўй беради. Масалан, туғруқдан 8-12 ҳафта кейин аёлда фаол равишда соч тўкилишини кузатиш мумкин. Унинг гормонал ҳолати ўз ўрнига тушгач, соч тўкилиши камаяди, аммо бу ҳолатда ҳам соч озиқлантириб турилмаса, нозиклашиб, камайиб кетиши мумкин. Бунинг олдини олиш учун аёллар албатта витамин комплексларини қабул қилиш билан бирга сочларни озиқлантирувчи ниқоблардан фойдаланишлари лозим.\nВитамин етишмаслиги. В гуруҳи витаминлари, С витамини, цинк этишмаслиги оқибатида ҳам сочлар тўкилади. Шунинг учун сочларингиз тўкилиши билан бирга тирноқларингиз ҳолати ҳам ўзгараётган бўлса, турли микроэлементларга бой бўлган витамин комплекслари қабул қилинг.\nТашқи таъсирларга эса турли ювиш (шампун, спрей, мусс) ва қуритиш (фен, дазмол) воситалари киради. Ҳарорат ва кимёвий таъсирлар натижасида сочлар нозиклашиб, тўкила бошлайди.\nХўш, бундай вазиятда қандай воситалардан фойдаланиш керак? Аёллар учун сочлар гўзаллигини сақлашнинг энг самарали воситаси қанақа?\nБундай вазиятда сизга Minox 2 сочлар учун махсус лосьони ёрдам беради. Дунёнинг етакчи косметологлари текширувидан ўтган ушбу восита кўп қиррали эффектга эга бўлиб, сочлар камайишини даволайди ва уларни соғлом ҳолига қайтаради.\n"MinoX" лосьони ҳар хил дори препаратлар, яъни оғир юқумли касалликлар таъсирида соч илдизлари ўлганда ҳамда кундалик озуқа таркибида витамин етишмаслигида соч тўкилишининг олдини ола олмайди.\nАгар соч тўкилиши тўсатдан бошланган ва аниқ кўринишига эга бўлса, дарҳол тўкилишнинг олдини олиш учун «МиноХ»ни қўллаш мувофиқлигини билиш мақсадида —аввал дерматолог шифокорга учрашишингизни тавсия қиламиз.\n"MinoX 2" – аёллар учун лосьон-спрей:\nТаркибида аёллар учун энг маъқул барча моддалар тўйинмасига эга. Сочларнинг тўкилишини камайиши ва ўсишига ёрдам бериш учун тавсия этилган.\nFacebook, Odnoklassniki, Instagram, Telegram\nMinox маҳсулотларини Республикадаги барча OXYMED дорихоналаридан топишингиз мумкин.\n17:00 / 20.06.2019\nСочлар узоқ вақт тоза ва сержило бўлиши учун уларни қандай ювиш керак?\n16:31 / 30.01.2019\n14:28 / 14.01.2019\nСартарош автобусда ухлаб қолган қизнинг сочини кесиб ташлади ва ҳибсга олинди\n13:35 / 10.01.2019


Ўзбекистондан катта миқдорда олтин олиб чиқиб кетаётганлар қўлга тушди - zarnews.uz\nДХХ ходимлари томонидан Тошкент вилоятининг “Ғишткўприк” халқаро ўтказиш пунктида ўтказилган тезкор тадбирда Андижон вилоятида яшовчи фуқаролар С.О., Р.Ф., К.Г., А.М. ва Р.А.лар 1 килограмм 168 грамм оғирликдаги тилла буюмларни Қозоғистонга олиб чиқиб кетмоқчи бўлишганида тўхтатиб қолинди.\nШунингдек, “Ғишткўприк” халқаро ўтказиш пунктида ДХХ ва божхона қўмитаси ходимлари томонидан ўтказилган бошқа бир тадбирда эса Андижон шаҳрида яшовчи Н.Б. ва унинг турмуш ўртоғи М.Ў.ларнинг 1 килограмм 116 грамм оғирликдаги олтин буюмларни икки ёшли набираси таглиги (памперс) орасига яшириб, мамлакатимиздан олиб чиқиб кетишига чек қўйилди.\nАниқланишича, ҳар икки ҳолатда ҳам қонунбузарлар олтин буюмларни Қозоғистон орқали Ҳиндистон давлатига олиб бориб сотишни режалаштиришган.\nДХХ ходимлари Тошкент вилояти ҳудудида яна бир ноқонуний хатти-ҳаракатга чек қўйди. Маълум бўлишича, маҳаллий фуқаро М.Д. кўп вақтдан буён Ангрен ва Олмалиқ шаҳарлари яқинидаги ёпиқ шахталардан ноқонуний қазиб олинган олтинни андижонлик Н.У.га сотиб келган.\nМ.Д. навбатдаги олтин қуймаларни Н.У.га унинг қариндоши Т.М. орқали бериб юборади. Т.М. бошқарувидаги “Ласетти” русумли автомашина Андижон шаҳрига кириб келган вақтида тўхтатилиб текширилганда 1 килограмм 476 грамм оғирликдаги олтин қуймалар, шунингдек, 14 минг АҚШ доллари ва 8,9 миллион сўм борлиги аниқланиб, процессуал тартибда расмийлаштириб олинди.\nТерговолди суриштирув ишлари вақтида Т.М. олтин қуймаларни Н.У.нинг илтимосига кўра, М.Д.дан 63 минг АҚШ долларига сотиб олганлигини билдирди.\nШундан сўнг тезкор тадбир давом эттирилиб, Н.У. ушланди ва заргарлик буюмлари ясаб сотиш мақсадида муқаддам М.Д.дан олтин қуймаларни сотиб олганлигини тан олди.\nАниқланган барча ҳолатлар бўйича Ўзбекистон Республикаси Жиноят Кодексининг тегишли моддаларига мувофиқ жиноят ишлари қўзғатилиб, тергов ҳаракатлари олиб борилмоқда.\nБундан ташқари, Тошкент вилояти фуқароси Ғ.Р. “Қамчиқ” довони ҳудудида жойлашган умумий овқатланиш шохобчаларининг бирида наманганлик Ғ.А.га қарийб 1 килограмм оғирликдаги олтин қуймаларни 294 миллион 600 минг сўмга сотаётганида уларнинг ҳар иккиси қўлга олинди.\nТеглар: божхона олтин


Тошкент ерусти метросининг Сергели йўналиши ишга туширилди — фото - UzNews.uz\n26 декабря 2020 г. 703 0\nТошкент ерусти метросининг Сергели йўналиши ишга туширилди — фото\nПрезидент мутасаддиларга аҳоли зич яшайдиган Қорақамиш, Ибн Сино, Тошкент трактор заводи мавзеларида ҳам жамоат транспорти тизимини яхшилаш вазифасини топширди.\nПрезидент Шавкат Мирзиёев бугун, 26 декабрь куни Тошкент ерусти метросининг Сергели йўналишини бориб кўрди.\nШу ерда давлат ва жамоат ташкилотлари, ОАВ вакиллари билан мулоқот бўлди.\n– Бу йил иқтисодиёт учун, одамларимиз учун қийинчиликлар кўп бўлди, ҳозир ҳам давом этяпти. Лекин шу мураккаб ҳолатларни иложи борича юмшатиш бўйича ҳар куни бамаслаҳат ишлаяпмиз. Иқтисодиётни ривожлантириш, бозор топиш, одамларга даромад манбаи яратиш йўларини излаяпмиз. Ҳамма масалалар маҳаллабай ҳал қилинади. Нимага? Яхшимиз ҳам, ёмонимиз ҳам маҳаллада, - деди Шавкат Мирзиёев.\n— Оммавий ахборот воситаларига раҳмат. Улар давлатимизга душман эмас, дўст. Улар баланд овозда адолатни, ҳақиқатни айтиб турмаса, раҳбарларнинг дарров оёғи ердан узилиб қолади. Халқимиз, уйингга эски тўнингни илиб қўйиб, кимлигингни унутма, деганидек, ҳамма раҳбарлар шу элнинг фарзанди, вакили эканини доим ёдда тутиши керак. Юртимиздаги тинчликнинг қадрига етиб, халқимизга муносиб шароит яратишимиз зарур, - деди Президент.\nДавлат раҳбари жамоатчилик вакиллари билан бирга поездда юриб, йўловчилар учун яратилган шароитларни кўздан кечирди.\nУшбу йўналишда кунига 35 мингтагача одам қатнаши мумкин. Шу боис у ҳам иқтисодий, ҳам ижтимоий, ҳам экологик жиҳатдан улкан аҳамиятга эга. Масалан, Сергели туманини пойтахт маркази билан боғловчи автомобиль йўли аксар ҳолларда тирбанд бўлади. Оқибатда ёқилғи сарфи ортиб, атмосферага катта миқдорда зарарли газлар чиқади. Одамлар манзилига кечикиб, асабийлашади. Янги ерусти метроси эса аҳолига жуда катта қулайлик яратади.\n– Илгари Сергелига метро келишини биров тасаввур қилганмиди?! Мана, энди халқимизга катта қулайлик пайдо бўлди. Яна бир томони, бу экологик тоза транспорт. Кейинги метро йўлларини ҳам аҳолига маъқул, қулай, хавфсиз, сифатли қилиб қуриш, хориж тажрибасини ўрганиш керак, - деди давлат раҳбари.\n17 Февраля, Среда 725 0\n24 февраля, 09:55 582 0\n25 февраля, 11:45 486 0\n25 февраля, 16:31 374 0\n26 февраля, 09:25 309 0


Sog'lik :: BFQlar :: Косметическое средство "Артрофиш гель" 150 мл\nAsosiy/Sog'lik/BFQlar/Косметическое средство "Артрофиш гель" 150 мл\n56 Sharh sharh yozish\nSiz tejaysiz: 50 000 UZS (20%)\nАРТРОФИШ ГЕЛ– бўғимларингизнинг саломатлиги\nНима учун бўғимлар оғришини биласизми?\nБўғимларда тоғайлар бор, улар суяклар орасидаги оралиқ қистирма каби ишлайди вақтда суякларнинг бир-бирларига ишқаланишига йўл қўймайди. Вақт ўтиши билан, оғир ишдан ва кексайиш пайтида тоғайлар парчаланади, суяклар бир-бирига ишқаланади ва оғрий бошлайди.\nАРТРОФИШ ГЕЛ - Салқинлаштирувчи таъсирга эга бўлган, наҳанг ва скат тоғай тўқималаридан, хушбўй мойлар ва даволовчи ўтлардан олинган гел.\nяллиғланиш ва бўғимлардаги оғриқларнинг тез ўтиб кетишига ёрдам беради.\nбўғимларнинг ҳаракатчанлигини яхшилайди\nбўғим касалликларни мажмуавий даволашда тавсия этилади\nНаҳанг ва скатнинг тоғай тўқималаридан, хушбўй ўтлар: ментол ва ялпиз, шунингдек, жожоба ёғи, печак, игна ва эвкалипт қўшимчалари асосида тайёрланган табиий маҳсулот.\nАРТРОФИШ ГЕЛ афзалликлари:\nтоғай тўқимаси шикастланишининг олдини олади, яллиғланиш қисмларини самарали равишда блоклайди.\nхушбўй мойлар ва ўтларнинг яллиғланишга қарши ва салқинлаштирувчи таъсири туфайли оғриқни тезда камайтиради.\nОғриқни камайтириш ва яллиғланиш натижасида келиб чиққан шишишни камайтириш натижасида зарарланган бўғимнинг ҳаракатчанлигини яхшилайди\nНаҳанг ва скатнинг тоғай тўқималари таркибидаги хондроитин бўғимларнинг ва умуртқанинг тоғай дегенератив жараёнларининг олдини олишга ёрдам беради.\nайниқса АРТРОФИШ капсулалари билан биргаликда қўллаш самаралидир.\nСоғлиғимга зарар қилмайдими?\n"Доктор Море" компаниясининг маҳсулотлари фақат табиий ноёб денгиз компонентларини ўз ичига олади. Кўп йиллик тадқиқотлар натижаси уларнинг юқори сифати учун жавобгардир. Улар соғлиққа зарар етказа олмайди.\nБиз Ўзбекистондаги расмий вакилмиз, сиз биздан воситачиларсиз тўғридан-тўғри сотиб оласиз. Препарат расмий равишда олиб келинади ва барча лицензиялар ва сертификатларга эга. Қуйидаги ҳаволадан уларни юклаб олишингиз мумкин.\nҚўллаш усули: терининг муаммоли соҳасига енгил уқаловчи ҳаракатлари билан сингдиринг. Жараённи кунига 2-3 marta такрорланг. Катталар ва 12 ёшдан катта бўлган болаларда қўлланилади.\nФақат ташқи фойдаланиш учун.\nҚўллаш мумкин бўлмаган ҳолатлар: препарат компонентларини шахсий ўзлаштира олмаслик.\nШиллиқ қаватлар ва яраларга суртиш тавсия этилмайди.\n(843 Kb) [Yuklash]\n29 Sen 2021, 10:22\nAfzalliklari: Жуда яхши\n29 Sen 2021, 10:12\n25 Sen 2021, 16:10\nAfzalliklari: Махсулот жуда зор\nSharh: Хаммага тавсия кламан тасири зор\n21 Sen 2021, 09:52\nSharh: махсулотингиз таъсири жуда яхши, Хар доим ишлатаман\n12 Avg 2021, 09:29\nAfzalliklari: Махсулот истэмол килдим ва роса ёрдам берди махсулотдан минатдорман\n06 Avg 2021, 19:29\nSharh: Сизлардан жуда куп махсулот олганмиз. Хаммаси яхщи чикган. Гель тасири сезилди.\n21 Iyul 2021, 16:46\nAfzalliklari: Артрофиш гель олувдик тасири бор рахмат\n19 Iyul 2021, 14:11\nAfzalliklari: Бу гел ишлатим\nSharh: Бу гел суртудим ва ойогим огриглари коли бу гел хаммага тавсия киламан\n18 Iyul 2021, 17:41\nAfzalliklari: Моего бабушка очень нравится\nSharh: Вот эта идея очень хорошая артрофиш мы даже попробовали артрофиш капсулу но очень достойно и эффективный гель\n17 Iyul 2021, 20:25\nAfzalliklari: Биз артрофиш гель олувдик тасири бор\n08 Iyul 2021, 16:42\n04 Iyul 2021, 15:55\nAfzalliklari: Артрофиш гель менга екти\n03 Iyul 2021, 18:46\nAfzalliklari: манга макул келди гел\nSharh: бу гел ишлатиб кордим ва ойигдаги огригла колди хаммага тавсия киламан\n03 Iyul 2021, 18:36\nAfzalliklari: манга гел йокти\nSharh: манга артрофиш гел йокти ойигим огриглари\n02 Iyul 2021, 20:56\nAfzalliklari: Артрофиш гель фойда килди рахмат\n30 Iyun 2021, 16:48\nAfzalliklari: Менга артрофиш гель екди анчадан бери суртиб келаман\n27 Iyun 2021, 17:32\nAfzalliklari: манга бу жудаят манга макул келди\nSharh: Бу гул сурдим ва капсуласин олдим манга жудаям яхши тасир килди хаммага тавсия киламан\n22 Iyun 2021, 10:20\nAfzalliklari: Артрофиш гель олувдим жуда екди манга енди артрофиш капсуласи Билан бирга кулаяпман\nKamchiliklari: Недостатоклари ек\nSharh: Мен сизлардан артрофиш гель олган эдим, оёкларим анча яхши, сизларга рахмат, Яна буюртма бераман\n21 Iyun 2021, 17:14\nAfzalliklari: Артрофиш гель манга жуда яхши тасир килди Рахмат силарга\n20 Iyun 2021, 18:07\nSharh: Бу гел хаммага тавсия киламан яхши натижага ериштик


Парижликларнинг Мадриддаги мағлубияти, сўнг, Франция чемпионати навбатдаги турида Месси, Неймар каби футболчиларга қарата ҳуштакбозликлар, умуман айтиш мумкинки, Месси ўз фаолиятидаги энг ёмон мавсумини ўтказмоқда ва ҳатто унинг Барселонага қайтишни истаётгани ҳақида хабарлар пайдо бўлди.\nҲозиргина «Futbol TV»даги студияда қизиқ баҳс бўлди – мабодо Месси «Барселона»га қайтса, жамоага фойда келтирадими, йўқми?\nАлбатта, майдонда унинг ўрни беқиёс, голлар уради, бошқаради, кучайтиради, аммо шу ҳолатда ҳозир гўёки яхши йўлга тушиб қолган Хави жамоасига халақит бермасмикин..?\nШунақароқ фикрлар ҳам янгради ва олдимизда Роналдунинг «МЮ»га қайтиш ҳикояси турибди – португалиялик футболчининг қайтиши қайсидир маънода Сульшер лойиҳасини бузди ва якунда мураббий истеъфоси билан тугади. Мисол жудаям ўринли ва ҳаммаси яққол. Тўғри.\nЛекин бошқа фикр бор.\nГап шундаки, Роналдунинг келиши «МЮ»даги кутилмаларни бир поғона юқорига кўтариб қўйди. Яъни, «МЮ» АПЛ чемпионлиги учун курашиши, Чемпионлар лигасида фаворит бўлиши керак. Мақсад шунақа бўлиши лозим. Сульшер энди мана шу «планка»га мос келмай қолди ва кетди. Зеро олдинги мавсумларда ҳам омадсиз даврлар етарлича бўлган. Англияда пешқадамдан 20 очко ортда бўлса-да, 2-ўринни олиш, Европа лигаси бўлса-да, «Вильярреал»дан бўлса-да, ютқазиш «МЮ» учун кечиримли ва ҳатто ижобий ҳолат сифатида баҳоланиши мумкин бўлиб қолганди.\nРоналду келди ва масала кўндалангроқ қўйилди – бу жамоа барча турнирларда чемпионлик учун курашиши шарт. Тўғри, ҳозир курашмаяпти, аҳвол бадтарроқ, аммо кутилма ўшандай турибди, шунинг учун Сульшер истеъфога чиқди, шунинг учун Рангник ҳам кетади.\nЭсингиздами, Португалия миллий жамоаси таркибидаги футболчилар? Куарежма, Пепе, Эдер, Моутиньо... Бу футболчилар Европа учун ўртамиёна, Еврода ҳар қандай соврин ҳам бемалол қаноатлантириши мумкин бўлган паллада «Олтин тўп» учун курашиб юрган Роналду Португалияни чемпион қилганди. Ўйини билан кучайтиришдан-да кўпроқ, айнан жамоа даражасини, кутилмани бир поғона юқорига кўтарган эди.\nҲа, Хавининг «Барселона»сига гап йўқ. Жуда чиройли ўйнаяпти, кўп голлар уряпти. Ишонаман, бу жамоага Мессининг қўшилиши қаердадир зарар келтиради, прессингни камайтиради, кимдирлар захирада қолиб кетади, қўшиламан.\n«Арсенал», «Вулверҳэмптон», «Лион», «Севилья» сингари клубларнинг собиқ футболчилари Ла Лигада ўша «Севилья»ни ёки «Бетис»ни таъқиб қилишни ёки Европа лигасида фаворит бўлишни зўр эплаб бермоқда. Қойил. Аммо...\n«Барселона» либосини кийишнинг ўзи катта байрам бўлган бу ижрочилар индинга Чемпионлар лигаси яримфиналидаги мағлубиятдан сўнг, йиғлай олармикинлар? Уларнинг чўққиси «Барселона»нинг етакчи футболчиси бўлиб қолишдами? Ёки бутун Европани забт этолмаслик уларнинг ҳам бошини эгиши мумкинми?\nМесси «Барселона»га айнан шуни тақдим этади. Қайтаради. Бошқача «Барселона» бизга керак эмас.


Болалардаги коронавируснинг инглизча штаммлари: аломатлар қандай намоён бўлади\n13 Yanvar 23:59 / Published in Жамият\nБуюк Британияда кашф этилган ва янада хавфли деб ҳисобланган янги коронавирус COVID-19 тури бир қатор ўзига хос белгиларга эга болаларда учрайди.\nУларнинг сўзларига кўра, касал болаларнинг аксарияти чарчоқдан азоб чекишади ва уларнинг аксарияти ўзларини тортиб олишади. Инфекцияни юқтирган чақалоқларда истерия ва йиғлаш тез-тез учрайди.\nЮқтирилган болаларнинг ярмидан кўпи (53%) бош оғриғидан шикоят қилмоқда. Шу билан бирга, улар қорин оғриғига ҳам дуч келишлари мумкин. Шунинг учун, шифокорлар ота-оналарга қорин бўшлиғидаги ноқулайлик билан бир вақтда бош оғриғи борлигини болаларидан сўрашни маслаҳат беришади.\nЯна бир аломат — 37 даражадан юқори истима. У беморларнинг деярли ярмида коронавирус вирусининг «инглизча» тури билан учрашди. Бундан ташқари, томоқ оғриғи болаларда танадаги инфекциясининг мавжудлигини кўрсатиши мумкин.\nБундан ташқари, беморларнинг тахминан 35% иштаҳани йуқотади. Мутахассисларнинг фикрига кўра, кўпинча бир ёшга тўлмаган чақалоқлар бунга дуч келишади.\nБирлашган Қироллик ҳукумати декабр ойининг ўрталарида янги, юқумли коронавирус тури топилганлигини эълон қилди. Кейинчалик, SARS-CoV-2 нинг ушбу варианти бир қатор бошқа мамлакатларда, жумладан АҚШ, Хитой, Канада, Туркия, Таиланд, Юнонистон, Словакия, Ветнам ва Кипрда топилган.\nЖаҳон соғлиқни сақлаш ташкилоти (ЖССТ) маълумотларига кўра, у дунёнинг 50 дан ортиқ мамлакатларида топилган.\nTagged under: АЛОМАТ, БРИТАНСКИЯЛИК ШТАММ, ИНФЕКЦИЯ, КОРОНАВИРУС, СИМПТОМ


ФИРИБГАРЛИК – ОҒИР ГУНОҲ\n“Фириб” сўзи форс тилида алдаш, йўлдан оздириш, макр-ҳийла, маъноларини билдиради. Шу ишни қилган ёки буни касбга айлантириб олган кимсани эса фирибгар дейилади. Алдов, фирибгарлик, ўғрилик шу қадар кенг тарқалдики, у кириб бормаган жой, у кириб бормаган соҳа қолмади: имтиҳонларда, тижоратда ва ҳатто никоҳ муносабатларида ҳам одамлар ёлғонни кенг ишлатишмоқда.\nИсломда алдов, фирибгарлик, бировни чув тушуриш, савдо-сотиқда алдамчилик каби иллатлар қораланган. Сир эмаски, кейинги вақтларда баъзи кишилар одамлардан қарзга ёки шерикчиликка, деб пул олиб, охир-оқибат уни қайтармай ўртада низо чиқиши, яқин кишилар бир-бири билан юз кўрмас бўлиб кетиш ҳолатлари кузатилмоқда. Албатта, зарурат учун қарз олиш ёки шерикчилик билан шуғулланиш жоиз. Бироқ, олган қарзини пайсалга солмай қайтариш, шерикчиликда эса хиёнат қилмаслик лозим. Акс ҳолда бошланган ишлар ортга кетиб, касодга учраши тайин. Пайғамбаримиз соллаллоҳу алайҳи ва саллам: “Ким одамларнинг молини қайтариб бериш мақсадида олса, Аллоҳ таоло унга ёрдамчи бўлади. Ким одамларнинг молига талофат етказиш (чув тушуриш) учун олса, Аллоҳ таоло унинг ўзига талофат етказади” , -деганлар (Имом Бухорий ривояти)\nСавдо-сотиқ вақтида харидорга фириб бериш, масалан, айбли молни айбини яшириб сотиш ёки сохта молни асл мол, деб сотиш энг оғир гуноҳдир. Қўйидаги ҳадис бунга очиқ далил бўлади.\nРасулуллоҳ соллаллоҳу алайҳи васаллам дон сотаётган одамнинг ёнидан ўтиб қолибдилар. Унинг дони орасига қўл тиқиб кўрсалар, намланиб қолган экан. “Бу нимаси?”, деб сўрадилар. Сотувчи: “Эй Расулуллоҳ, унга ёмғир тегибди”, деди. Шунда Расулуллоҳ саллоллоҳу алайҳи васаллам: “Уни устига чиқариб қўймайсанми, одамлар кўрар эди”, дедилар ва “Ким бизни алдаса, у биздан эмас”, дедилар (Имом Ҳоким ривояти).\nНаманган шаҳар “Абдулқодир қори” жоме\nby 2020-01-13 13:49:04\nЮРТИМИЗДАГИ ДИНИЙ ИСЛОҲОТЛАР\nby 2020-01-24 11:02:32\nЭНГ ЯХШИ КАСБ\nby 2020-01-31 10:13:26


Тожикистонлик фуқарога хотинини ўз жонига қасд қилишига сабабчи сифатида ҳукм чиқарилди\nХотини ва уч фарзандининг жасади топилганидан сўнг дарҳол ҳибсга олинган Пенжикент шаҳрида яшовчи Лазиз Жўразода 5 йилга озодликдан маҳрум этилди. «Озодлик» радиосига Пенжикент судидаги манбанинг айтишича, Жўразода рафиқаси ва болаларини ўз жонига қасд қилишида сабабчи сифатида айбланган.\nБолалар билан ўз жонига қасд қилган аёлнинг оиласи суд ҳукмига изоҳ бермади. Озодлик радиосига Лазиз Жўразоданинг адвокати Зухуриддин Шарофовнинг айтишича, унинг мижози иши қонун доирасида кўриб чиқилган. Адвокатга кўра, амнистия тўғрисидаги қонун Жўразода учун қисман қўлланилиши мумкин.\n10 апрель куни Пенжикент вилояти Некнот қишлоғи аҳолиси Кулак кўли ҳудудидан «дарахтларга осилган» тўртта жасадни топди. Уларнинг сўзларига кўра, бу 32 ёшли Шаҳло Шарипова ва унинг уч фарзанди — 6 ёшли Муҳаммаджон, 4 ёшли Шаҳноза ва 8 ойлик Аминанинг жасадлари эди. Эртаси куни милиция ходимлари оиланинг отаси Лазиз Жўразодани қўлга олишди.\nНекнот аҳолиси Озоди радиосига берган интервьюсида Шаҳло Шарипова Душанбеда туғилган ва Жўразода билан бир неча йил олдин турмуш қурганини айтди. Аҳоли оилавий ҳаётини оддий деб таърифлаб, бир ҳовлида бир нечта оила яшаганини қайд этишди.


ИнтерФУТБОЛ :: Пепе: «Португалия жаҳон чемпионатида ҳам ғолиб бўлишга қодир»\nПепе: «Португалия жаҳон чемпионатида ҳам ғолиб бўлишга қодир»\nЎтган йили ёзда Португалия миллий жамоаси сафида Европа чемпиони мақомига эришган «Реал»нинг собиқ ҳимоячиси Пепе айни пайт Туркияда ўйнамоқда.\nАниқроғи, «Бешиктош» билан шартнома тузган муросасиз футболчи клубнинг ЕЧЛдаги муваффақиятли юриши (турклар «плей-офф» масаласини енгилгина ҳал қилишди)га баҳоли қудрат ҳисса қўшди, қўшмоқда.\nТабиийки, турк диёрида «Мадрид»даги фаолияти давомида энг нуфузли турнирларда ғалаба нашидасини сурган португалиялик фахрийга эътибор катта.\nМисол учун, яқинда маҳаллий Sabah нашри Европанинг амалдаги чемпионини махсус суҳбатга тортиб, кўплаб қизиқарли саволларга жавоб олди.\nБиз эса sovsport.ru сайтида берилган интервьюнинг энг эътиборли парчаларини ҳукмингизга ҳавола этишни лозим топдик.\n- Фаолиятингиз давомида сиз билан ишлаган энг яхши мураббийлар ҳақида гапириб берсангиз...\n- Аввало, барча клубларда мурабийлар билан яхши ҳамкорлик қилганимни айтишим керак. Уларнинг ҳар биридан нималарнидир ўрганганим - айни ҳақиқат. Мисол учун, Шенол Гюнешни олайлик.\nТуркияга келишимдан анча аввал ҳамюртим Рики Куарежма бу мураббий ҳақида кўп илиқ гапларни айтганди. Дарҳақиқат, Гюнеш чинакам интеллектуал экан.\nЖуда серғайрат инсон. Мана, ёши анча катта бўлишига қарамай, ҳар бир машғулотда 100 фоиз эътибор билан ишламоқда, ўзини сира аямайди.\n- Умуман, айнан «Бешиктош»да тўп сураётганингиздан бахтиёрмисиз?\n- Аслида «Реал» билан алоқани узганимдан кейин турли клублардан таклиф олгандим. Туркияда ўйнаш вариантини танлаганимга келсак, асосий сабаб битта - бу ерда самимий ва меҳрибон кишилар кўп.\nҲар ҳолда, шу юртда тўп сурган португалиялик футболчилар барчасини оғиз кўпиртириб мақташарди. Мана, ўзим ҳам юқори самимийликка гувоҳ бўляпман. Шахсан мен учун бундай ёндашув пулдан анча муҳим.\nДемакки, агар бошқа жамоани танлаганимда, балки ҳозиргидек бахтиёрликни ҳис қилмасмидим...?\n- Хўш, «Бешиктош» фаолиятингиздаги охирги жамоа бўлиши мумкинми?\n- Клуб билан 2 йиллик шартнома тузганман. Ишончим комил, бу муддат ичида ишончли тўп сура оламан. Қолганини вақт кўрсатади. Аммо бу «Бешиктош» билан келишув муддатини узайтириш ниятида эмаслигимни билдирмайди асло.\nҲаммаси жамоага нечоғли манфаат келтиришим ва ўзимни қандай ҳис этишимга боғлиқ. Умуман, бу масалада якуний тўхтамга келиш учун вақт етарли.\n- Жамоангиз ЧЛ нимчорак финалида «Бавария»га қарши ўйнайди. Бўлажак қарама-қаршиликда устун келиш имкониятини қандай баҳолайсиз?\n- Тушунарлики, «Бавария» мусобақа фаворитларидан бири саналади. Мана, жамоада яқинда бош мураббий алмашди ва у аввалгига нисбатан ҳам кучлироқ ўйнай бошлади. Табиийки, «Бешиктош» ҳам ўз салоҳиятини кўрсатишга ҳаракат қилади. Демоқчиманки, немисларга муносиб қаршилик кўрсатиш учун бор кучимизни сарфлаймиз.\nҚайтараман, «Бавария»нинг жуфтлик фаворити эканлигини инкор этиш қийин. Лекин футболда ғалаба ҳар доим ҳам етакчига насиб этавермайди. Тўғри, бутун Европада кўплаб обрўли таҳлилчилар бизни «дафн» қилишга улгуришди, мен эса хулоса чиқаришда шошилмасликни маслаҳат бераман. Ўйлайманки, жамоамиз катта «сюрприз» улашишга қодир.\n- «Реал» ҳаётингизда қандай ўрин тутади? Ҳарқалай, кўп йиллик умрингизни «Мадрид»га бағишлагансиз...\n- Ҳа, Мадридда нақ 10 йил тўп сурдим. Кўплаб футболчилар бундай фаолиятни фақат орзу қилишади. Муҳими, «Қироллик клуби» ғалабалари йўлида бор куч-маҳоратимни аямадим. Ҳозир ҳам бу жамоани яхши кўраман, унга бефарқ эмасман. Дейлик, ҳамон «Реал» мухлисиман.\nБиласиз, «Мадрид» доимо энг сара футболчилар хизматига таянади. Ҳар қандай ҳолатда ҳам, собиқ жамоамга барча учрашувларда омад тилайман. Фақат ҳозирги клубим билан тўқнаш келсагина унга ғалабани раво кўрмайман. Чунки аксарият профессионаллар қатори енгилишни сира ёқтирмайман.\n- Статистикага қарасак, фаолиятингиз давомида 21та нуфузли совринга эга чиққансиз. Бошқача айтганда, имкони бор барча сов-ринларни ютгансиз, фақат жаҳон чемпионати кубоги бундан мустасно. Қизиқ, ЖЧ-2018 масаласида Португалия терма жамоаси олдига қандай вазифа қўйилган?\n- Устун ва заиф жиҳатларимизни яхши биламиз. Тўғри, ҳозир терма жамоалар миқёсида рақобат жуда баланд. Демоқчиманки, биз билан бемалол беллашиш имкониятига эга жамоалар етарли. Албатта, ҳар бир рақибга ҳурмат билан ёндашамиз.\nЕвро-2016да «Мен эмас, биз!» шиори остида тўп суриб, чемпионликка эришганимиз бизга қўшимча куч бағишлайди. Хуллас, Россияда ҳам Франциядаги муваффақиятни такрорлашга уриниб кўрамиз.\n- Криштиану Роналду бир сафар сизни туғма етакчи сифатида эътироф этганди. Бу фикрга қўшиласизми?\n- Фақат бир жиҳатни баралла айтишим мумкин - майдонда ҳар бир ҳаракатни масъулиятни тўлиқ ҳис қилган ҳолда амалга ошираман. Шунингдек, доимо ўз маҳоратимга ишониб тўп сурганман. Футбол - ўта жиддий талабчанликни ёқтирадиган машаққатли меҳнат!\n- Ноодатий савол: Роналдуни дейлик, Куарежма билан таққослай оласизми?\n- Криштиану билан узоқ вақт битта жамоада тўп сурдим. У буюк ижрочи ва ҳақиқий меҳнатсевар. Куарежма эса шунчаки, «феномен». У билан 3 йил «Порту»да ёнма-ён ўйнадим, ҳозирда «Бешиктош» шарафини ҳимоя қиляпмиз. Дарвоқе айнан Куарежма туфайли шу ердаман.\n- Якунда оилангиз ҳақида ҳам маълумот берсангиз...\n- Ота-онам бразилиялик. Улар умр бўйи машаққатли меҳнат билан менга ғамхўрлик қилишди. Ўз навбатида, шунга муносиб жавоб беришни ўйлаб, болалигимдан пул топишга уриндим.\nМисол учун, балиқ овлаб, уни бозорда сотардим ва пулни онамга берардим. Футболга эса болалигимдан жиддий ёндашганман, албатта. Отам ўйинларимни телевизор орқали кўришни орзу қиларди. Шукрки, бу орзусини рўёбга чиқардим - 17 ёшда уйдан чиқиб кетиб, олис Португалияга йўл олдим.\nТабиийки, бундай жиддий қарорни қабул қилиш кўз ёшларисиз бўлмади. Муҳими, отам мени қўллаб-қувватлади ва ўз келажагим сари талпинаётганимни таъкидлаб, оқ йўл тилади. Эсимда, хайрлашув чоғи у ортига ўгирилиб қарамаган ва менга ҳам қийинчиликлар олдида бош эгмаслик зарурлигини уқтирганди.\n- Охирги савол: сизнингча, футбол тарихидаги энг яхши ўйинчи ким?\n- Шахсан мен учун Криштиану Роналду. Буни у билан ёнма-ён ишлаган ва ўйнаган футболчи сифатида айтяпман...


Бир ойлик ҳарбий хизматга чақирилганлар нега давлатга пул тўлаши кераклигини тушунмаяпти – mulkdor.com\nMay 24 2018, 08:05 ЖамиятМақолалар\nСЧР хизмати Ўзбекистоннинг қўшниси Қирғизистонда ҳам мавжудки, бу мамлакат Мудофаа вазирлиги ҳузуридаги Жамоатчилик кенгаши аъзоси ҳарбий хизмат учун чақирилувчидан пул олишнинг “ўз мантиғи борлигини” айтди.\n“Йиғиб қўйган пулим бор эди. 1Бир ойлик хизматдан ташқари уч ярим миллион сўмни банкка тўлаб, квитанциясини военкоматга олиб бориб бердим”,деди Низомиддин 22 май куни. Унинг Озодликка мурожаатидан мақсади бошқа масала билан боғлиқ эканки, унга кейинроқ тўхталамиз.\n“Ҳарбий хизматнинг бундай турига мутлақо қаршиман. Биринчидан, бундай хизматдан маъно йўқ. Чунки 1 ойнинг ичида аскар бир нарса ўрганиш у ёқда турсин, аскар бўлганиниям ҳис қилишга улгурмайди. Иккинчидан бундай хизматга. асосан, бойларнинг болалари боради. 3 миллион сўм ўртача оила учун каттагина пул. Мантиқ оддийгина – бусиз ҳам камбағал халқ ҳисобидан давлат бюджетини тўлдириш холос, деб ёзди блогер Искандар Македонский.\nЗойир мирзаев ўрнига отабек муродов бош вазир ...\nМажбурий меҳнат туфайли ишдан кетган Зойир Мирзаев ўрнига Ўзбекистон Бош прокурори Отабек Муродовга Бош вазир ўринбосарлиги вақтинча юклатилди. Бу ҳақда Turon24 нашри хабар ...\nЖамиятNovember 1 2018, 12:11\nХўжайлида эр рашк оқибатида, уйқуга кетган аёлини ...\nҚорақалпоғистон Республикаси Хўжайли туманида Ҳайит байрами куни мудҳиш қотиллик содир этилди Бу ҳақда «KRuz.uz» хабар бермоқда. 11 августдан 12 августга ўтар кечаси соат ...


Эътироф: Kundalik методисти таълим тизимидаги бўлажак ўзгаришлар ҳақида - Kundalik\nЭътироф: Kundalik методисти таълим тизимидаги бўлажак ўзгаришлар ҳақида\nБугунги кунда кўплаб соҳаларда ахборот технологиялари муваффақиятли қўлланмоқда. Бу Ўзбекистон таълим тизимини ҳам четлаб ўтмади. Мактабларда Kundalik рақамли таълим платформасининг жорий этилиши ота-оналар ва ўқитувчилар орасида ҳам қизиқиш, ҳам саволларни келтириб чиқарди. Kundalik компанияси методисти Гулнора Исмоилова платформа нима учун зарурлиги ҳақида гапириб бериб, кўпчиликда юзага келаётган саволларга жавоб қайтарди.\n— Ўзбекистонда электрон кундаликлар ва журналларни жорий этиш бўйича бир неча уринишлар бўлган. Kundalik платформасининг асосий фарқлари ва афзалликлари нимадан иборат?\n— Менинг педагогикада 29 йиллик тажрибам бўлишига қарамасдан, бундай кўп функцияли тизимга биринчи марта дуч келдим. Бу нафақат электрон кундалик ва журнал, балки ўқув жараёнининг барча иштирокчилари: ўқувчилар, ўқитувчилар, ота-оналар, мактаб раҳбарлари ва назоратчи идоралари учун яратилган рақамли таълим платформасидир. У онлайн режимда дарслар жадвалини тузиш, ҳар бир дарс учун режалар тузиш, давомат ва ўзлаштириш ҳисоб-китобини юритиш, автоматик равишда ҳисоботларни шакллантиришга имкон беради. Ўқувчи ва ота-оналар Kundalikда баҳолар ва уй вазифаларини кўришлари, хавфсиз тармоқда мулоқот қилишлари ва қўшимча таълим ресурсларидан фойдаланишлари мумкин. Платформадан фойдаланиш жуда осон, туғиладиган саволларга эса қўллаб-қувватлаш хизмати мутахассислари ҳар доим жавоб беришга тайёр.\nФикримга кўра, Kundalikнинг бошқа платформалардан асосий фарқи – комплекс ёндашувда. Биз нафақат маълум бир маҳсулотни жорий этмоқдамиз, балки унинг ёрдамида мамлакатдаги бутун таълим соҳасини модернизация қилмоқдамиз: педагогларга компьютер саводхонлигини ўргатмоқдамиз, мактабларнинг техник жиҳозланганлигини кўрсатиб бермоқдамиз ва ушбу ҳаққоний маълумотларни асл ҳолида тўлиқ таълим вазирлигига тақдим этмоқдамиз, вазирлик эса, улар асосида зарур бўлган жойларда ва ҳажмларда инфратузилмани яхшилайди, компьютерлар билан таъминлайди ҳамда интернетга улайди.\nБугунги кунда Ўзбекистонда турли соҳаларда рақамлаштириш жараёни амалга оширилмоқда ва таълим соҳаси биринчи навбатда бундай ўзгаришга муҳтож. Мактаблар, ўқитувчилар таркибининг тайёр эмаслиги ва бошқа чекловчи омиллар ҳақида тинмасдан гапириш мумкин. Аммо ҳеч нарса қилинмаса, ривожланиш бўладими?\n— Сизнингча, мактаблар бундай ўзгаришларга тайёрми?\n— Сиз, ҳеч нима қилмасдан ўтириш ва маълум бир тайёргарлик вақти келишини кутиш керак деб ҳисоблайсизми? Ўзбекистонда нақд пулсиз ҳисоб-китоблар қандай жорий этилганини эсланг. Ўша пайтда аҳоли бундай сценарийга умуман тайёр эмас эди, ҳеч ким тушунарсиз ва кераксиз бўлиб кўринган карталардан фойдаланишни истамаган эди. Аммо бу иш мамлакат иқтисодиётини ривожлантириш учун зарур эди. Кўпчилик улардан қандай фойдаланишни тушунмас, дўконлар тўловларни амалга ошириш учун терминаллар билан яхши жиҳозланмаган эди. Ва эндиликда, бир неча йил ўтгач, тўлов иловалари ёрдамида коммунал тўловлар, давлат автомобиль назорати жарималари ва бошқа хизматлар тўланмоқда. Бу шуни кўрсатадики, жамиятда янгиликларни инкор этиш орқали қабул қилиш одати мавжуд. Шунинг учун, бу ерда асосий нарса, ҳаммаси босқичма-босқич амалга оширилишидир.\nЎзбекистондаги барча таълим ташкилотлари ҳам компьютерлар ва интернет билан етарли даражада жиҳозланганмаган, ва биз буни яхши тушунамиз, шунинг учун ҳам биз тизимни фақат тўлақонли ишлаш учун зарур бўлган минимал имкониятлар мавжуд бўлган Тошкент шаҳри ва баъзи вилоят мактабларида жорий этмоқдамиз. Биз таълим вазирлигидан бундай мактабларнинг рўйхатини олган ҳолда, иш бошламоқдамиз. Шунга қарамасдан, уларнинг баъзиларида тизимни жорий этиш жараёнида биз қаердадир заиф интернет, яна бир бошқа жойда компьютерлар борлиги, лекин эскилиги, яна бир ерда эса ўқитувчилар таркиби ҳамма техник базага эга бўлган ҳолда технологиядан фойдаланишни ўрганишни истамаслигига дуч келмоқдамиз. Биз бу ҳақда таълим вазирлигидаги ҳамкасбларимизни хабардор қилмоқдамиз, токи уларда содир бўлаётган воқеалар ҳақида аниқ тасаввур ҳосил бўлиб, зарур чоралар кўрсинлар. 2021 йил охиригача ХТВ Ўзбекистондаги барча мактабларни юқори тезликдаги интернет ва барча синфларни шахсий компьютерлар билан таъминлашни режалаштирган.\nКўпинча биздан Kundalikда ишлаш учун ўқитувчилар мустақил равишда планшет ёки смартфон сотиб олишлари керакми, деган савол тез-тез сўралади. Тушунтириб ўтаман: ўқитувчилар ҳеч нарса сотиб олишлари зарур эмас. Тизим уларнинг ҳаётини мураккаблаштириш учун эмас, балки уни осонлаштириш учун жорий қилинмоқда. Бунда мен қоғозбозликдан озод қилиш, ҳисоботларни қўлда ёзиш, ҳар бир дарс бўйича ҳар йили қайта-қайта кўчириладиган дарс режаларини қайта ёзиш ва ҳоказоларни назарда тутяпман.\n— Сизнингча, рақамлаштириш Ўзбекистондаги таълим соҳасида қандай акс этади?\n— Kundalikнинг асосий мақсадларидан бири – бюрократия даражасини пасайтириш ва таълимни янада сифатли, арзон ва ижодий қилишдан иборат. Бунинг натижасида болалар материални яхшироқ ўрганадилар, ёзилган уй вазифаларини текшириш, ота-оналарнинг ўқитувчиларга қўнғироқлари ва ҳакозо каби “маиший” муаммолар ҳажми камаяди.\nМен таълим жараёнининг барча мураккабликларини яқиндан биламан. Бу асосан ҳужжатларни расмийлаштириш билан боғлиқ: журнал юритиш, ҳисоботларни тайёрлаш, ҳар бир дарс бўйича иш режалари – буларнинг барчаси кунба-кун қоғозда тўлдирилади. Таълимни рақамлаштириш ўқитувчининг ҳаётини осонлаштиради ва тинчлаштиради. Журнал йўқолмайди, энди уни бузиб қўйиш мумкин эмас, замазка ҳақида умуман унутишингиз мумкин. Йўқлама қилишлар ва уй вазифасини юз марталаб такрорлаш ўтмишда қолади. Бундан ташқари, “қоғозли” жараёнларни автоматлаштириш жуда кўп вақтни тежайди. Қисқаси, тизим мактабнинг кундалик ҳаётини сезиларли даражада осонлаштиради. Болалардаги барча ютуқлар ва билимидаги бўшлиқлар қайд этиб борилади. Маълумотларнинг очиқлиги ва ишончлилиги ота-оналарга болани йўналтиришга, керакли мавзулар ва фанлар бўйича ўз вақтида шуғулланишга ёрдам беради.\n— Технологик янгиликларнинг жорий этилиши ҳар доим кўплаб қийинчиликлар билан бирга кечади. Техник жиҳатдан етарлича билимга эга бўлмаган ўқитувчилар Kundalikда ишлашни қандай ўрганишлари мумкин?\n— Тизимда ишлаш кўникмалари лойиҳанинг муваффақиятига бевосита таъсир қилади. Дастлаб, биз юзма-юз семинарлар ва онлайн вебинарларни ўтказишни истаган эдик. Бизнингча, бундай икки томонлама ёндашув ўқитувчиларни Kundalik билан таништириш босқичини тезлаштирмшга имкон берган бўлар эди. Аммо охир-оқибатда вебинарлар ўқитувчилар учун жуда қийин бўлиб чиқди, ҳамма ҳам маълумотларни онлайн режимда қабул қила олмади, шу сабабли ҳам ҳозирча бундан воз кечиш ва кўпроқ машғулотларни жонли равишда ўтказишга қарор қилинди. Бугун мен бошқа методистлар билан биргаликда тизимга уланаётган мактабларда семинар ва маҳорат дарсларини ўтказмоқдаман. Албатта, ҳар доим кўплаб саволлар туғилади, баъзида ўқитувчилар орасида “Мен ўзим қандай қилиб электрон журнални юритишим мумкин?”, деган иккиланиш пайдо бўлади, лекин бу ҳол узоққа бормайди. Илгари компьютерни яхши тушунган ўқитувчилар бугунги кунда тизимнинг ишончли фойдаланувчиларидир. Сизга 1971 йилдан бери 158-мактабда ишлаётган рус тили ва адабиёти ўқитувчиси Татьяна Истахарова мисолида гапириб бераман. Дастлаб, рақамли таълим платформасининг жорий этилиши ҳақидаги хабар унда хавотир уйғотди. Аммо Татьяна Борисовна бир неча ҳафта ичида, ёши катта бўлишига қарамай, интернетда ва Kundalikда ишлашни ўрганиб олди. Эндиликда у ҳар куни, боз устига, электрон журнални ўз вақтида тўлдирмоқда: уй вазифалари ва уларга тушунтиришлар, жорий баҳолар ва улар ҳақида шарҳларни киритмоқда. Биз бу қийин ва узоқ давом этадиган жараён эканлигини тушунамиз, педагог-ўқитувчиларда “эски усулда” ишлаш одати шаклланиб бўлган, ва кўпчилик, электрон журнални ҳозиргача қабул қила олгани йўқ. Аммо, агар озгина сабр-тоқат қилсангиз, янги билим ва имкониятларга очиқ бўлсангиз, ҳамма нарсага эришиш мумкин.\n— Кўриниб турибдики, ҳозирда ўқитувчилар икки баробар иш бажаришлари керак: қоғоз ва электрон журналларни тўлдиришлари зарур. Қачон электрон ҳужжат айланувига тўлиқ ўтиш мумкин бўлади?\n— Булар қоғоздан “рақам”га ўтиш даврининг қийинчиликлари. Ўқитувчиларнинг ишини енгиллаштириш, уларни қоғозбозлиқ ишларидан халос қилиш ва ўқув жараёни сифатини янада яхшилаш учун электрон журнал ва кундаликлар жорий этилмоқда. Қоғоздан тўлиқ озод бўлиш учун ўқитувчилар тизимни яхши ўзлаштириши ва мактаблар техник жиҳатдан тайёрланиши керак, бунинг учун эса, ўзингиз билганингиздек, вақт зарур. Бу бир кечада бўлмайди, жараён босқичма-босқич бўлади. Баҳолар ва уй вазифалари электрон журналларда қоғоз журналида бўлгани каби пайдо бўла бошлагунга қадар икки томонлама иш юритиш кўзда тутилган. Бу тизим ўзлаштирилганлиги ва унда ишлашга тайёр эканлигидан далолат беради.\nАйтганча, яқинда халқ таълими вазирлиги томонидан қоғоз журналдан воз кечиш ва электрон журнални қатъий ҳисобот ҳужжати сифатида юритиш бўйича таклифлар ишлаб чиқилиши тўғрисида буйруқ чиқарилди.\n— Тизим фойдаланувчиларининг шахсий маълумотлари хавфсизлиги ва махфийлиги қандай таъминланади?\n— Шахсий маълумотлар ва барча тўпланган маълумотлар Ўзбекистон Республикаси Халқ таълими вазирлиги орқали давлат назорати остидаги серверларда жойлашган. Kundalik.cом тизими фойдаланувчиларининг шахсий маълумотларини сақланадиган “Kundalik” МЧЖ серверлари Ўзбекистондаги энг йирик алоқа оператори – “Ўзбектелеком” АЖнинг маълумотлар марказида жойлашган. Шахсий маълумотларни сақлаш ва жамоат тармоқлари орқали узатиш Ўзбекистон Республикасининг 2019 йил 2 июлдаги “Шахсий маълумотлар тўғрисида”ги 547-сонли Қонун талабларига тўлиқ жавоб беради.\n— Шахсий маълумотлар қайта ишлаш учун қаерга ва кимга берилиши мумкин?\n— Маълумотлар мактаб ходимларига, таълимни бошқариш органлари, Kundalik ходимларига ва шахссизлаштирилган шаклда учинчи шахсларга берилиши мумкин. Тушунтириб ўтаман, учинчи томонлар - бу реклама берувчилар бўлиб, улар Kundalik.com фойдаланувчиларига ўзларининг маҳсулотлари ва хизматлари ҳақида платформамиз аудиториясига мос келадиган шакл, мавзуларда, уларнинг ёшидан келиб чиқиб, маълумот беришлари мумкин бўлади. Шу билан бирга, таъкидлаш керакки, учинчи шахслар тизим фойдаланувчилари тўғрисидаги маълумотларни фақат шахссизлаштирилган шаклда олишлари мумкин. Бироқ, ҳали бу ҳақда гапиришга эрта, чунки Kundalik йўлнинг бошида ва платформада реклама жойлаштирилмаган.\n— Ўзбекистон учун янги лойиҳада ишлаш мамлакатдаги таълимни ривожлантиришга бўлган нуқтаи назарингизни қандай ўзгартирди?\n— Бугунги кунда Тошкентнинг 290 мактаби Kundalik билан иш олиб бормоқда, шунингдек, Тошкент, Самарқанд, Бухоро вилоятлари мактаблари тизимга уланган. Дастлабги натижаларга асосланиб, платформа ҳозирданоқ бир қатор қийинчиликларни ҳал қилишга имкон беради, деган хулосага келиш мумкин. Барчага маълумки, кўплаб мактабларда ўқувчилар сони 40 кишидан ошади. Бундай ҳолатларда ўқитувчи ҳар болага эътибор қаратиш, ҳамма ўз уй вазифасини ёзиб олганми ёки йўқлигини кузатиши қийин. Kundalikда ҳамма нарса: вазифалар, баҳолар, дарс жадвали қайд этилган. Шуни ҳам таъкидлаш керакки, платформа туфайли ўқувчиларнинг давомати яхшиланди ва арзирли сабабсиз дарсдан қолишлар сони озайди. Ўқувчилар орасида болаларни янги мақсадларга интилишга ундовчи билим олишга, ижодий топшириқлар ва мусобақаларга қизиқишнинг ортиши ҳам анча аҳамиятга эга. Kundalik таълим тўғрисидаги барча маълумотларни бирлаштиради ва ундан таълим жараёнининг барча иштирокчилари фойдаланишлари учун имкон яратади. Шундай қилиб, масалан, тўлиб кетган синфларга доир вазият барча, шу жумладан, директор ва ХТВ ходимлари учун ҳам очиқ бўлади. Тизим муаммоларни барча тушунишини таъминлаши жуда муҳимдир.\n— Шахсан сизни платформани амалга ошириш жараёнида нима илҳомлантиради?\n— Мен ҳамиша шаклланиб бўлган мутахассисни ҳайратда қолдириш қийин деб ўйлар эдим. Аммо ҳозир, лойиҳада ишлай туриб, бундай эмаслигини тушунаяпман. Мен ҳар куни ўқиш-ўрганишни давом эттирмоқдаман, ўз тажрибамни қўллаган ҳолда, ижодий фикрлаш чегараларини кенгайтирмоқман. Бир ҳафта ичида ўртача уч-тўртта мактаб жамоаси билан танишаман. Ҳар бирида янги нарсаларни кашф этаман. Шунингдек, ишхонамизда ҳам барча қулайликлар маҳайё, турли ёшдаги қизиқарли ҳамкасбларим бор, улар билан биргаликда иш жараёнида иштирок этамиз. Агар лойиҳа биз ўзимиз қўйган чекловларни ўчириб ташласа – бу жуда ажойиб! Шунингдек, янгиланишга муҳтож бўлган соҳага янги технологияларни олиб кираётганим ҳам менга жуда илҳом беради.\n— Ўзбекистонда Kundalik лойиҳасининг келажагини қандай кўрмоқдасиз?\n— Kundalik лойиҳасининг Ўзбекистонда келажагига назар ташлар эканмиз, унинг ривожланиши биз янги имкониятлардан қандай фойдаланишимизга боғлиқлигини тушуниш жуда муҳимдир. Мен мактабларда илк ўқув семинарларини ўтказганимда, ўқитувчилар томонидан иккиланиш ва ишончсизлик жуда кўп бўлган. Улар бу янгиликни қўшимча юк сифатида қабул қилишган эди. Аммо, бир неча ой ўтиши билан, етакчи мактаблар, фаол ота-оналар аниқлашиб қолди, улар ҳар куни тизимда ишлаган ҳолда, вақт ва асабни тежаш учун янги имкониятларни кашф эта бордилар. Мен бу лойиҳага жуда қаттиқ ишонаман. Меним фикримча, бу таълимни модернизация қилишнинг энг самарали ва оддий воситаларидан биридир.


Минск марказига ички ишлар вазирлиги қўшинлари киритилди\n24 октябр 2020, Тошкент вақти: 08:10\nМинскда норозилик намойишлари 9 августда бошланган.\nБеларус Ички ишлар вазирлиги Минск марказига хавфсизликни таъминлаш мақсадида ички қўшинлар ва зирҳли техника киритилганини тасдиқлади.\nБеларус пойтахти маркази президент Александр Лукашенкога қарши норозилик намойишларининг асосий ўчоқларидан бири бўлиб қолмоқда.\nХабарларда айтилишича, президент резиденцияси жойлашган Мустақиллик саройига камида 7та БТР жойлаштирилди. БТРларга катта калибрли пулемётлар ўрнатилган.\nБундан ташқари Мустақиллик саройи томида ҳам қуролли ҳарбийлар кузатилган. Уларнинг снайперлар экани тахмин қилинмоқда.\nАгентликларнинг билдиришича, 30 август - президент Александр Лукашенконинг туғилган кунида Минск марказий майдонига келган норозилар сони аввалгилардан кўп бўлган. Намойишчилар “Саша, ташқарига чиқ, табриклаймиз”, деб ҳайқиришган.\nЛукашенконинг матбуот котиби Наталья Эйсмонт Новости агентлигининг “Президент қаерда?” деган саволига жавобан Лукашенконинг Мустақиллик саройида бронежилет кийиб, автомат кўтарган суратини тақдим этган.\nИчки ишлар вазирлиги Минскда ўтган намойишда 130 киши қўлга олинганини билдирди.


The Holy Ka’aba Is A Symbol Of Unity [ Shams Al-Deen Hakeem Zadah ] - Articles - Uzbek - PDF\nThe Holy Ka’aba Is A Symbol Of Unity\nTitle: The Holy Ka’aba Is A Symbol Of Unity\nThe Writer: Shams Al-Deen Hakeem Zadah\nShort Discription: Muslims are gathered by Ka’aba even of far away countries\nAddition Date: 2008-01-05\nShort Link: http://IslamHouse.com/71649\nAqsa » Masjid Al » Virtues of Makkah, Madinah and Al\nTranslation of Subject Description: Uzbek - Arabic - Bengali - Urdu - Thai - Bosnian - Malayalam - Turkish\nКаъбайи Муаззама _ бирдамлик рамзи\nМусулмонлар яшаб турган ўрни қиблага нисбатан қаерда жойлашганидан, миллати, жинси, тили, терисининг ранги қандай бўлишидан қатъй иназар, уларни ягона қибла - Каъбаи Муаззама бирлаштириб туради. Ернинг шарқу ғарбидаги барча мусулмон шу қиблага юзланиб намоз ўқийди. Қолаверса, Ислом миллати ягона маъбуд - Аллоҳ субҳонаҳу ва таолога сиғинади ва бир пайғамбар - Муҳаммад саллаллоҳу алайҳи ва салламга эргашади. Фақат битта китоб - Қуръони Каримни ҳидоят китоби деб билади. Фақат Исломни дин деб тан олади. Ислом уларни мана шу руҳда бирлаштиради. Бу руҳ халқлар ўртасида умумлашиб, Исломни қабул қилган ер куррасидаги барча элатлардан ақидаси, дунёқараши фикри, бир бўлган Ислом миллати вужудга келади. Ислом руҳи ила бирлашган турли миллатлар оға-ини, опа-сингилга айланади. Киши қайси миллат вакили бўлмасин, Исломни қабул қилса, ирқий жиҳатдан камситилмайди, балки ранги, тили, ватани ва миллатидан қатъй иназар, тақво ва солиҳ амаллари сабабли Исломдаги олий мақом _ намозга имом бўлишдан тортиб то халифалик мақомига эриша олади. Бунга Ислом тарихидан кўплаб мисоллар топилади.\nМинг афсуски, бугун ўша руҳ мусулмонлар ўртасидан кўтарилди ва ўрнини миллатчилик ва ватанпарастлик руҳи эгаллади. Дин ғанимлари мусулмонларни парчалаб пароканда қилиш учун атайин миллатчилик, ватанпарварлик руҳини ўрнатди. Уларнинг бу ҳаракатлари эндиликда мусулмонлар ичида аччиқ самараларини бермоқда. Мусулмонларнинг парокандалиги туфайли ғанимлари уларнинг бошига қора кунларни солиб, эркини тортиб олиб, бойликларини талаб, сиёсий ва иқтисодий қарам қилиб келмоқда. Бундан халос бўлишнинг бирдан-бир чораси қалбларга Ислом руҳини қайтадан ўрнатмоқдир. Шундагина мусулмон халқлар Ислом байроғи остига қайта бирлашади. Бошқа йўллар орқали даво излаётган кимсалар тарихни беҳуда кечиктиришмоқда, холос.\nАйримлар “Мусулмонлар ўзаро ички низолардан қутула олмаяпти-ку, қандай қилиб бирлашсин?” деган таъналарни отиши мумкин. Минг таассуфки, бу бир томонлама аччиқ ҳақиқатдир. Иккинчи томондан, мусулмонлар орасида Исломни даъво қилганлар кўп. Бироқ ҳақиқий Ислом руҳида ҳаёт кечираётган инсонлар жуда оз. Қуръони Каримни, Ҳадиси Шарифни билган кишилар кам. Билганлар ичида амал қиладиганлари ундан ҳам кам! Аксарият дин уламолари мансабларни эгаллаш, сохта обрўларга эришиш мақсадида одамлардан ҳақиқий Исломни яширмоқда! Китобу Суннатдан бошқа барча номи жарангдор йўллар ботил эканини айтишга дунёга ҳирс қўйишлари йўл бермаяпти! Муҳаммад саллаллоҳу алайҳи ва салламдан ўзгани йўлбошчи тутганлар залолату ҳалокат сари чопиб бораётган кимсалар эканини айтишга иймонлари заифлик қиляпти! Бу ҳам етмаганидек, айримлари Росулуллоҳ саллаллоҳу алайҳи ва салламнинг йўлларига даъват этаётган ҳақиқий мўминларга ҳасад қилиб, золиму мунофиқлар билан бирга тинимсиз Исломга кулфат келтиряпти! Шу сабаб мусулмонлар ўз ақидасини, шариат аҳкомларини билмасдан, исломий руҳиятдан маҳрум бўлиб, бир-бири билан бирлашолмаяпти! Зотан, маъбуди, пайғамбари, дини, қибласи, китоби, мақсади бир бўлган Ислом умматидан кўра аҳил миллат бўлмаслиги керак


Хўжандда жойлашган Тошхўжа Асирий номидаги Сўғд вилояти кутубхонасининг «Америка марказида» маҳаллий журналистлар учун инглиз тили дарслари ўтилмоқда, 2018 йил, 2 феврал. [Неъматилло Мирсаидов/Карвонсарой]\nХЎЖАНД – Инглиз тили, компьютер саводхонлиги дарслари, интернет ва рақамли кутубхонадан фойдаланиш каби имкониятлар Тожикистонда ҳар куни «Америка марказларига» ташриф буюраётган ёшларни ўзига жалб қилмоқда.\nБу хизматларнинг барчаси бепул тақдим этилади.\nҲозирги вақтда дунё бўйлаб 150 та давлатда 650 та «Америка маркази» фаолият олиб бормоқда, деб хабар беради Тожикистондаги АҚШ элчихонаси.\n«Бизнинг Тожистондаги «Америка марказларимиз» ташриф буюрувчилар учун ғоя алмашинуви, янги алоқалар ўрнатиш, янги кўникмаларга эга бўлиш ва инглиз тилини ўрганиш учун эркин майдон ҳисобланади», деди Тожикистондаги АҚШ элчиси Жон Марк Поммершайм 22 октябр куни Сўғд вилоятида ёшлар ва журналистлар билан учрашув чоғида.\nХўжанддаги «Америка марказида» бепул интернет ва кутубхона ёрдамида уй вазифасини бажараётган мактаб ўқувчилари, Сўғд вилояти, 2011 йил, 22 ноябр. [Неъматилло Мирсаидов/Карвонсарой]\n24 октябр куни Хўжанддаги «Америка марказида» Go Viral фестивали бўлиб ўтди. [Неъматилло Мирсаидов/Карвонсарой]\n«Америка марказлари» дастурлари бепул бўлиб, «ёшлар ўртасида танқидий фикрлашни ривожлантириш, ўз қобилиятини рўёбга чиқариш имкониятини тақдим этиш ва глобал тармоққа уланиш орқали ташқи дунёни яхшироқ идрок этиши учун компьютер технологияларини ўргатишга қаратилган», деб айтган у.\nАҚШ элчихонасининг Тожикистондаги илк «Америка маркази» 2005 йил Кўлобда, кейинроқ Душанбе ва Хўжандда, шунингдек Бохтар, Хоруғ, Ғарм, Исфара ва Панжакент шаҳарларида очилган.\n«Улар 15 йил ичида АҚШ дастурларидан хабардор ўнлаб ёшлар тўпланадиган кичик бурчаклардан қулай муҳит ва кенг имкониятларга эга катта ижодий ва маданий марказларга айнланган», дейди элчихона вакили Соро Мародалиева.\nҲар куни марказларга юзлаб мактаб ўқувчилари ва университет талабалари ташриф буюради, деб қўшимча қилди у.\nЭлчихонага кўра, ҳар йили «Америка марказларида» 7000 га яқин тадбирлар ўтказилади, уларда 50 мингдан ортиқ иштирокчи қатнашади.\nШунингдек, улар жамоатчиликка Марказий Осиё, жумладан Тожикистондаги АҚШ ҳукумат дастурлари ҳақида маълумотлар тақдим этади.\n«Марказимизнинг мақсадларидан бири АҚШ дастурларида қатнашишни истаганлар учун тезкор маълумот етказиш, керак бўлса, аризаларни қандай қилиб тўғри тўлдиришни тушунтириш ва ўргатиш ҳамдир», деб айтган Хўжанддаги «Америка маркази» координатори Фарангис Шокирова.\n«Бизда мактаб ўқувчилари учун алмашинув, аспирантлар учун АҚШ университетларида ўқиш, амалиёт, инглиз тили дарслари, минтақавий ва халқаро форумлар, кўргазмалар, учрашувлар, стипендиялар, тадбиркорликни қўллаб-қувватлаш ва бошқа дастурлар бор», деб айтган у.\nАҚШ дастурлари «Америка ва хорижда фуқаролар ҳамда ташкилотлар ўртасида шахсий, касбий ва идоралараро даражадаги алоқаларни» ривожлантиришга қаратилган, дейилади Душанбедаги АҚШ элчихонаси хабарида.\n20 дан ортиқ дастурлар мактаб ўқувчилари ва университет талабаларига Қўшма Штатларда таълим олиш, шунингдек олимлар ва мутахассислар учун тадқиқотлар ўтказишга имкон беради.\nАлмашинув дастурлари нафақат таълим, балки санъат, кинематография, журналистика, муҳандислик ва технология соҳаларида АҚШ тажрибасини ўрганиш имкониятини беради.\nУлар журналистлар учун мухбирлик ва таълим сафарлари, ўқитувчилар ва олимлар учун педагогик маҳорат ва ютуқлари (TEA) дастури, хорижий тиллар ўқитувчиси ёрдамчиси (FLTA) дастури, АҚШ институтларини ўрганиш (SUSI) дастурларини, мусиқачи ва бошқа ижрочилар учун OneBeat алмашинув дастурларини ўз ичига олади.\nЎтган 15 йил ичида 4000 га яқин тожикистонлик Қўшма Штатларда таҳсил олди, 3400 дан ортиғи эса АҚШ ҳукумати томонидан молиялаштирилган илмий сафарлар ва академик алмашинув дастурларида иштирок этди, дейилади элчихона хабарида.\n«Қўшма Штатлар ёшларнинг истеъдоди ва қобилиятларини рўёбга чиқариш учун Тожикистонда адабиёт, санъат, журналистика ва таълимни ривожлантиришга катта ҳисса қўшмоқда», дейди Шокирова.\nИнглиз тили дастурлари\nИнглиз тилини ўргатиш АҚШ дастурлари қамровига кирувчи асосий йўналишлардан биридир.\nБугунги кунда инглиз тилини билиш нафақат мактаб ўқувчилари ва талабалар, балки аспирантлар, олимлар, ўқитувчилар, тадбиркорлар ва ҳарбий хизматчилар учун ҳам зарур.\nЭлчихона матбуот котиби Мародалиеванинг сўзларига кўра, АҚШ дастурлари бу гуруҳларнинг ҳар бири учун ўқув курсларини тақдим этади. Ўқиш ва сафар харажатлари тўлалигича АҚШ ҳукумати тарафидан қопланади.\n«Инглиз тилида сўзлашишни хоҳловчилар сони йилдан-йилга ошиб бормоқда», дейди Шокирова.\n«Бу тил мактаб ўқувчилари ва олий ўқув юртлари талабалари учун ҳам нуфузли хорижий олий ўқув юртларида таълимни давом эттиришда, ҳам ишга жойлашишда янги имкониятлар эшигини очади», деди у.\nИнглиз тили глобал мулоқот тили, дейди Тожикистон миллий университети катта ўқитувчиси Қироншоҳ Шарифзода Карвонсарой билан суҳбатда.\n«Шу боис ҳам тожик жамиятидаги дунёқараш аста-секин ўзгариб бормоқда. Яхши таълим олиш, яхши иш топиш ва ўз номига эга бўлиш учун инглиз тилини билиш керак», деди у.\nМамлакат мактаблари ва олий ўқув юртларида инглиз тилини ўқитишни такомиллаштириш зарурлигига қарамай, ўқув дастурига катта ўзгаришлар киритилмаган.\nТаълим вазирлигига кўра, Тожикистон умумтаълим мактабларида инглиз тили таълими – иккинчи синфдан бошланадиган рус тилини ўқитиш даражаси билан бир хил.\n«Инглиз тили учун ҳафтасига атиги икки соат ажратилган, бу етарли эмас», дейди Карвонсаройга хўжандлик ўқитувчи Светлана Балтина. «Натижада ота-оналар кўпинча ўз фарзандлари учун репетитор ёллашга мажбур бўлишади.»\nБироқ, барча оилалар репетитор олиш имкониятига эга эмас. АҚШда эса таълим дастурлари бепул.\n«Шундай экан, уларда кам таъминланган оилалар фарзандлари ҳам қатнашиши мумкин», дейди «Гурдофарид» нодавлат ташкилоти директори Раҳбар Нажибова Карвонсаройга. У АҚШнинг Сўғд вилоятидаги лойиҳалари билан ҳамкорлик қилади.\n«Муҳит ҳар қандай тилни ўқитиш методикасининг ажралмас қисми бўлгани сабабли, марказларнинг ўзи мулоқот учун қулай шарт-шароитлар яратиб, таълимга катта ҳисса қўшмоқда», деди Нажибова.\nИстеъдодларни кашф қилиш\nАмерика марказлари ёш истеъдодларни кашф этиш ва рағбатлантиришга ҳам кўмаклашган.\nТимур Шарипов, Малика Ачилова, Баҳодур Эшонхўжаев ва Шероз Жўраев АҚШ аэронавтика ва фазони тадқиқ қилиш миллий агентлиги (NASA) ташаббуси билан ўтказилган «Space Apps Challenge 2021» хакатонида иштирок этдилар.\nУнда Душанбедаги Америка маркази томонидан ташкил этилган «Oogway Comics» деб номланган Тожикистон жамоаси ярим финалга чиқди.\nЖамоа «моҳирона ёритилган астероидлар» яратиш вазифасини танлади ва ёшларга NASAнинг астероидларни ўрганишга оид «Люси» дастури ҳақида маълумот бериш учун комикслар китоби ва мобил илова чиқарди, деб хабар беради АҚШнинг Душанбедаги элчихонаси.\nАмерика марказлари бошқа истеъдодли тожик ёшларига ҳам кўмаклашган.\nКўлоб марказидаги кўнгиллилардан бири Жомий Тоирзода профессионал дебат иштирокчисига айланди. У Марказий Осиёда ProDebates подкастига асос солган.\nДушанбедаги Америка марказида кўнгилли сифатида иш бошлаган, кейинчалик Maker Space ижодий устахоналари координаторига айланган Лутфулло Тағоев Тожикистонда биринчи электрон таълим платформасини яратди.\nНоябр ойида Хўджанддаги Америка марказида бўлиб ўтган Go Viral фестивалида Сўғд вилояти Жаббор Расулов туманидан келган Тожикистон технологик университетининг дастурлаш факултети талабаси Севара Қодированинг ишлари намойиш этилди.\n«Америка марказида мен ўзим каби расм чизишни ёқтирадиган ёшлар билан танишдим. У ерга профессионал рассомлар ҳам боришади. Демак, қобилиятингизни намойиш қилиш учун кўпроқ имконият бор», дейди Қодирова Карвонсарой билан суҳбатда.


Tohir Malik - Мен танлаган йўл\nМен танлаган йўл\n— Фантастика соҳасидаги биринчи йирик асарингиз «Ҳикмат афандининг ўлими» қиссаси эди. Бу асарнинг яратилишига нима сабаб бўлган?\n— Менинг табиатимда янги нарса яратишга қизиқиш кучли. Ҳамма қилиб юрган ишни такрорлашни ёқтирмайман. Герберт Уэлснинг «Кўринмас одам» қиссасини ўқиб, ёзувчининг физика фанидаги нур синиш қоидаларига оид масалаларда йўл қўйган хатоларни сезиб қолдимда, хаёлимни кўринмас одамни янгича усулда яратиш фикри қамраб олди. «Ҳикмат афанди¬нинг ўлими» революция туфайли ватанидан айрилган ўзбек олимининг фожиали такдири ҳақидаги асардир. Ўша пайтда Ватандан жудо бўлганларнинг тақдирини яхши билмасдим, лекин қизиғи шундаки, «Чорраҳада қолган одамлар»дан буён ёзган ҳамма асарларимда бу мавзу тилга олинадиган бўлиб қолди. Бу асарни талабалик чоғимда ёзганман, у вақтда адабиётимизда фан¬тастика тарзи деярли йўқ эди. Фақат Ҳожиакбарнинг болалар учун ёзган ҳикоялари чиқиб турарди. Қўлёзмамни ўқигач, дўстларимдан бири «Бекор овора бўлиб ёзибсан», деди. Тушкунликка тушмадиму ҳарбий хизматга жўнашдан аввал қўлёзмани нашриётга топширдим. Хизматдан қайтсам, нашрга тайёрлаб қўйишибди. Айни чокда «Шарқ юлдузи» журнали таҳририятида ҳам талабчан устозлар нигоҳидан ўтиб, маъқулланибди. Лекин китоб аввалроқ чиққани учун, журналда берилмади. Мен фантастикада бошқаларникига ўхшамайдиган ўзимнинг аниқ йўлимни белгилаб олдим: миллий фантастикани яратиш ва асосан Ер муаммолари билан шуғулланиш ижоддаги асосий мақсадим бўлиб қолди. Шу сабабли ҳатто космос ҳақида ёзганимда ҳам асосий диққат марказини замин муаммоларига қаратганман. «Фалак» шу мақсад йўлидаги биринчи уринишнинг меваси бўлди. Унда илмий фантастикани, хусусан келажак баёнини кўҳна тарих билан боғлашга ҳаракат қилдим. Асосий ниятим замонавий фантастикага миллий руҳни олиб кириш эди, назаримда куч етган қадарли бунга эришдим. Шунинг учун ҳам рус ва бошқа тилларга тез таржима қилинди.\n— 7-синф адабиёт дарслигига киритилган «Фалак» қиссангизни ўқувчилар ҳаяжон билан ўқишади. Шу асарнинг яратилиш тарихи ҳақида ҳам сўзлаб берсангиз.\n— «Фалак» мен учун машқ даражасидаги асар ҳисобланади, чунки биз бу соҳада устоз кўрмаган шогирд эдик, «ҳар мақомга йўрғалардик». Айниқса, мен танлаган йўл, яъни миллий фантастикани яратишга интилиш, мен каби ҳали тажрибасиз ёзувчи учун осон иш эмасди. Шунинг учун ҳам аслида икки қисмга мўлжалланган асарнинг фақат биринчи қисми ёзилди, холос. Бу асарни ёзилишига ўзбек оилаларидаги ҳар бир келинчакнинг уйи тўридаги деворга осиладиган, жонли тилда «палак» деб аталувчи, аслида номи «фалак» бўлган матодаги тасвир туртки бўлган. Тилларанг ипакда тикилган бу тасвир менга осмон (фалак) тасвири, харитаси бўлиб туюлди. Шунда мени фалакиёт (астрономия) илмининг илдизи бизнинг аждодларимизга келиб тақалиши ҳақидаги фикр чулғаб олди. Аммо ўша пайтда «илгари ўзбекларнинг саксон фоизи саводсиз эди», деган «ғоя» ҳукмронлик қиларди. Мен эса бу «ғоя»га қарши ўлароқ, қадим-қадимдан ўзбек аёллари ҳатто осмон илмларидан ҳам хабардор бўлганлар, деган фикрни илгари сурдим. Совет фани тарихчилари гелиоцентрик назариянинг асосчиси Коперник ва Галилей деб ишонтирарди. Фалакнинг ўртасидаги дойра қуёш ва ундан сочилаётган нурни, атрофдаги безаклар эса юлдузларни ифода этар экан, демак, бу осмон харитасини яратган ўзбек аёли гелиоцентрик назарияни коперниклардан 300 — 400 йил муқаддам билганлигини исбот этиб турибди.\n«Фалак» қиссасида Чилстун, Чинний қаср, Кўҳак, Булоқбоши каби жой номлари учрайди. Уларни қандай изоҳлайсиз? Расадхона деворларидаги суратлар, жанг майдони, Боязиднинг тасвири тарихий ҳақиқатми ёки бадиий тўқимами?\n— Бу жой номлари тўқима эмас. Булоқбоши Андижонда, Кўҳак қишлоғи Самарқанд яқинида жойлашган. Чинний қаср Самарқанддаги саройлардан бири. Бу гўзал иморат ҳақида тарихий манбаларда баён этилган. Расадхона уч қаватли бўлган. Бу беназир иншоотларнинг қай вақтларда бузилиб кетгани ҳақида аниқ маълумот йўқ. Ҳарҳолда ҳазрат Навоий бу иморатлар ҳақидаги ҳайратларини назмда баён этганлар. Каминанинг фикрича, зукко меъморлар бунёд этган бу беназир иншоотларни зилзила эмас, замбарак ўқлари яксон қилган бўлса керак.\nРасадхона деворларидаги манзаралар, хусусан, жанг майдони, Боязиднинг тасвири — бадиий тўқима. Та¬рихий асарда ҳамиша бадиий тўқима устун туради. Агар бадиий тўқима мантиқий таҳлилга асосланса, кейинчалик ҳақиқатга ҳам айланиб кетади. Бу асарни ёзганимда Булоқбоши деган қишлоқни эшитгандим, аммо бориб кўрмаган эдим. Кейинроқ маълум бўлишича, асар ёзилаётган пайтда ўша қишлокдаги қабристон чиндан ҳам бузилган экан. Шу сабабли асардаги қабристоннинг бузилиши, ундан тоштобутни топилишини андижонлик китобхонлар бадиий тўқима эмас, ҳақиқат деб қабул қилишган.\n— Қиссадаги «пурдил, дорулшафақа, ошира, нави санда, тарҳ, сабоқдош, дилназир, волидаи жаҳон, волид, ножинс, шаҳриёр, шаҳидлар ва мажруҳлар, пойдор» каби тарихий ва эскирган арабча, форсча сўзлардан ҳозирги ўзбек тилида ҳам фойдалансак тил равнақига ҳисса кўшган бўламизми ёки бу сўзлар тарихий асарлардагина кўлланилгани маъқулми?\n— Бу сўзларнинг кўпини биз бекорга истеъмолдан чиқарганмиз. Масалан, мен «касалхона» сўзи ўрнига «дорулшифо» деб ишлатишни истардим. Чунки «касалхона» русча «больница» сўзининг айни таржимасидир. Яъни, «касалхона» — касаллар жойлашган хона маъносини англатади. «Касаллар ётадиган хона» дейиш яхшими ёки «касаллар шифо топадиган уй» деган афзалми? Чунки бу хонада беморлар шифо топиш умидида ётишади. Шунинг учун «дорулшифо» сўзида умидбахш яхши маъно яширинган. Умуман, тилда янги сўзлар ясашга уринмай, эскирганларидан фойдаланиш афзалроқ. Бунинг учун кўпроқ мумтоз адабиётимизни ўқишимиз керак.\n— Ўкувчиларимизга мустақил ўқиш учун қайси асарларингизни тавсия этган бўлардингиз?\n— 7-синф дарслигига «Фалак» киритилган экан. Албатта, бу ёзувчи учун қувонарли ҳол. Лекин мазкур асар бу ёшдаги ўқувчиларга мўлжалланмаган, атрофлича тушуниш бир оз оғирлик қилар. Менингча ўсмир ёшидаги мактаб ўқувчиларига «Алвидо, болалик»ни тавсия этиш маъқул. Чунки бу асарнинг тарбиявий аҳамияти катта. Болаларга ўқиш учун китоб танлаганда кўпроқ тарбиявий томонини ҳисобга олиш мақсадга мувофиқ. Жиноятчиликнинг олдини олиш — бугунги куннинг муҳим вазифаси. Келажаги буюк давлатда жиноятчилик бўлмаслиги керак. Асардаги Қамариддин ва унинг дўстлари ўсмирлик чоғидаёқ жиноят кўчасига кирганлари туфайли уларнинг тақдирлари фожиали якунланади. Бу қисса ўқувчиларни ҳушёрликка чақириб, жиноятдан қайтаради.\n— «Сўнгги ўқ» видеофильмидан кўнглингиз тўлдими?\n— Энг муҳими — одамларга маъқул бўлиши. Албатта, видеофильмда асарни тўлалигича қамраб олиб бўлмайди. Томошабинлар етти қисмли фильмни кўриш жараёнида асарнинг мағзини чақа олишган бўлса, яхши. Мени қувонтирган нарса шуки, режиссёр Ҳайбатулла Алиев ҳам, актёрлар ҳам жиддий ишлашди. Тезроқ бўла қолсин, деб шошилишмади.\n— Ижодий режаларингиз қандай?\n— «Шайтанат»дан сўнг бу мавзуни давом эттирмоқчиман. Мавзу бир бўлгани учун «Шайтанат» умумий туркумнинг номи бўлиб қолади. Ана шу туркумдаги дастлабки асар «Мурдалар гапирмайдилар» деб номланади. Яна битиришим лозим бўлган чала ишларим ҳам бор. Бир неча йил бурун Мўмин Мирзонинг фожиасини акс эттирувчи тарихий қиссани қоралаб қўйган эдим. Худо насиб қилса, шуни ниҳоясига етказаман.\n«Тил ва адабиёт» журнали 1996 йил